(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΒ΄

Τετάρτη, 11 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ξ. Μπαραλιάκου, σελ.
3. Ανακοινώνεται ότι τη συνεδρίαση παρακολουθούν από το 15ο Δημοτικό Σχολείο Ιλίου, σελ.
4. Ανακοινώνεται επιστολή του Βουλευτή κ. Θ. Χειμάρα προς τον Πρόεδρο της Βουλής κ. Κωνσταντίνο Τασούλα, με την οποία υπέβαλε την παραίτησή του , σελ.
5. Ορκωμοσία της Βουλευτού κ. Ελένης Μακρή-Θεοδώρου, που αντικαθιστά τον κ. Θ. Χειμάρα, ο οποίος παραιτήθηκε, σελ.
6. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 i. Ο Αναπληρωτής Υπουργός Εξωτερικών, οι Υπουργοί Οικονομικών, Εξωτερικών, Εργασίας και Κοινωνικών Υποθέσεων, Προστασίας του Πολίτη, Μετανάστευσης και Ασύλου, Αγροτικής Ανάπτυξης και Τροφίμων, καθώς και ο Αναπληρωτής Υπουργός Οικονομικών κατέθεσαν την 4.1.2023 σχέδιο νόμου: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα», σελ.
 ii. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, καθώς και ο Αναπληρωτής Υπουργός Οικονομικών κατέθεσαν την 5.1.2023 σχέδιο νόμου: «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)», σελ.
 iii. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, καθώς και ο Αναπληρωτής Υπουργός Οικονομικών κατέθεσαν την 5.1.2023 σχέδιο νόμου: «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το ψήφισμα Α/4.1 της 12ης Νοεμβρίου 2010», σελ.
 iv. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Υγείας, Εσωτερικών, Υποδομών και Μεταφορών, Αγροτικής Ανάπτυξης και Τροφίμων, καθώς και ο Αναπληρωτής Υπουργός Οικονομικών κατέθεσαν την 5.1.2023 σχέδιο νόμου: «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη «σχετικά με τη διασυνοριακή ατμοσφαιρική ρύπανση σε μεγάλη απόσταση» που κυρώθηκε με τον ν. 1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλoμένων στη Σύμβαση μερών, με τις αποφάσεις 2012/1 και 2012/2», σελ.
 v. Οι Υπουργοί Πολιτισμού και Αθλητισμού, Οικονομικών, Ανάπτυξης και Επενδύσεων, Εξωτερικών, Εργασίας και Κοινωνικών Υποθέσεων, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Επικρατείας, οι Αναπληρωτές Υπουργοί Οικονομικών, Εξωτερικών και Εσωτερικών, καθώς και ο Υφυπουργός στον Πρωθυπουργό κατέθεσαν την 5.1.2023 σχέδιο νόμου: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές», σελ.
 vi. Oι Υπουργοί Εσωτερικών, Οικονομικών, Εθνικής Άμυνας, Προστασίας του Πολίτη, Δικαιοσύνης, Ναυτιλίας και Νησιωτικής Πολιτικής, Επικρατείας καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 5.1.2023 σχέδιο νόμου «Πολυεπίπεδη διακυβέρνηση και διαχείριση κινδύνων στον δημόσιο τομέα», σελ.
 vii. O Αντιπρόεδρος της Κυβέρνησης, οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εξωτερικών καθώς και ο Υφυπουργός στον Πρωθυπουργό κατέθεσαν στις 10.1.2023 σχέδιο νόμου: «Θεσμικό πλαίσιο για τη διερεύνηση αεροπορικών και σιδηροδρομικών ατυχημάτων και την ασφάλεια των μεταφορών», σελ.
2. Κατάθεση Εκθέσεων Διαρκών Επιτροπών:
 Α. Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Περιβάλλοντος και Ενέργειας:
 i. «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)», σελ.
 ii. «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το Ψήφισμα Α/4.1 της 12ης Νοεμβρίου 2010» , σελ.
 iii. «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη ?σχετικά ?ε τη διασυνοριακή ατμοσφαιρική ρύπανση σε μεγάλη απόσταση? που κυρώθηκε με τον ν. 1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2», σελ.
 B. H Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΒ΄

Τετάρτη 11 Ιανουαρίου 2023

Αθήνα, σήμερα στις 11 Ιανουαρίου 2023, ημέρα Τετάρτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρουαυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εύχομαι καλή χρονιά σε όλους, υγεία σε εσάς και τις οικογένειές σας.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-12-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΑ΄ συνεδριάσεώς του, της Τετάρτης 21-12-2022, σε ό,τι αφορά την ψήφιση στο σύνολο του σχεδίου νόμου: «Ολοκληρωμένο Σύστημα Παροχής Ανακουφιστικής Φροντίδας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωρισθεί το e mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωρισθεί το e mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Πριν εισέλθουμε στην ημερήσια διάταξη, έχω την τιμή να σας ανακοινώσω ότι ο πρώην συνάδελφος κ. Θεμιστοκλής Χειμάρας υπέβαλε την παραίτησή του προς τον Πρόεδρο της Βουλής με την κάτωθι επιστολή του:

«Αξιότιμε κύριε Πρόεδρε, διά της παρούσης υποβάλλω την παραίτησή μου από το βουλευτικό αξίωμα, κατ’ εφαρμογή του άρθρου 60 του Συντάγματος της Ελλάδας».

(Στο σημείο αυτό κατατίθεται στα Πρακτικά το προαναφερθέν έγγραφο, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς θα προβούμε στην ορκωμοσία της συναδέλφου κ. Ελένης Μακρή - Θεοδώρου, που αντικαθιστά τον κ. Χειμάρα, ο οποίος, όπως προανέφερα, παραιτήθηκε.

Καλείται η συνάδελφος κ. Ελένη Μακρή - Θεοδώρου να προσέλθει και να δώσει το νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.

(Στο σημείο αυτό προσέρχεται η Βουλευτής κ. Ελένη Μακρή Θεοδώρου και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστή στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».)

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, εκ μέρους του Προεδρείου της Βουλής, σας εύχομαι συγχαρητήρια, καλορίζικη και καλή δύναμη στο έργο σας.

Κυρίες και κύριοι συνάδελφοι, θα αναγνώσω τώρα κάποιες ανακοινώσεις και στη συνέχεια θα αναγγείλω και το σχολείο που μας έχει επισκεφθεί.

Κυρίες και κύριοι συνάδελφοι, έχω την τιμή, λοιπόν, να ανακοινώσω στο Σώμα ότι ο Αναπληρωτής Υπουργός Εξωτερικών, οι Υπουργοί Οικονομικών, Εξωτερικών, Εργασίας και Κοινωνικών Υποθέσεων, Προστασίας του Πολίτη, Μετανάστευσης και Ασύλου, Αγροτικής Ανάπτυξης και Τροφίμων, καθώς και ο Αναπληρωτής Υπουργός Οικονομικών κατέθεσαν την 4-1-2023 σχέδιο νόμου: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα»

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, καθώς και ο Αναπληρωτής Υπουργός Οικονομικών κατέθεσαν την 5-1-2023 σχέδιο νόμου: «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)»

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, καθώς και ο Αναπληρωτής Υπουργός Οικονομικών κατέθεσαν την 5-1-2023 σχέδιο νόμου: «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το ψήφισμα Α/4.1 της 12ης Νοεμβρίου 2010».

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Υγείας, Εσωτερικών, Υποδομών και Μεταφορών, Αγροτικής Ανάπτυξης και Τροφίμων, καθώς και ο Αναπληρωτής Υπουργός Οικονομικών κατέθεσαν την 5-1-2023 σχέδιο νόμου: «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη “σχετικά με τη διασυνοριακή ατμοσφαιρική ρύπανση σε μεγάλη απόσταση” που κυρώθηκε με τον ν.1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλoμένων στη Σύμβαση Μερών, με τις αποφάσεις 2012/1 και 2012/2».

Οι Υπουργοί Πολιτισμού και Αθλητισμού, Οικονομικών, Ανάπτυξης και Επενδύσεων, Εξωτερικών, Εργασίας και Κοινωνικών Υποθέσεων, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Επικρατείας, οι Αναπληρωτές Υπουργοί Οικονομικών, Εξωτερικών και Εσωτερικών, καθώς και ο Υφυπουργός στον Πρωθυπουργό κατέθεσαν την 5-1-2023 σχέδιο νόμου: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».

Τέλος, οι Υπουργοί Εσωτερικών, Οικονομικών, Εθνικής Άμυνας, Προστασίας του Πολίτη, Δικαιοσύνης, Ναυτιλίας και Νησιωτικής Πολιτικής, Επικρατείας καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 5-1-2023 σχέδιο νόμου: «Πολυεπίπεδη διακυβέρνηση και διαχείριση κινδύνων στον δημόσιο τομέα».

Όλα τα παραπάνω σχέδια νόμου παραπέμφθηκαν στις αρμόδιες Διαρκείς Επιτροπές.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τέσσερις συνοδοί εκπαιδευτικοί από το 15ο Δημοτικό Σχολείο Ιλίου.

Η Βουλή σάς καλωσορίζει και σας εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα τα κάτωθι:

Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμου του Υπουργείου Περιβάλλοντος και Ενέργειας:

α) «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)»,

β) «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το Ψήφισμα Α/4.1 της 12ης Νοεμβρίου 2010» και

γ) «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη “σχετικά µε τη διασυνοριακή ατμοσφαιρική ρύπανση σε μεγάλη απόσταση” που κυρώθηκε με τον ν. 1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2».

Επίσης, η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα».

Ακόμη, ο Αντιπρόεδρος της Κυβέρνησης, οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εξωτερικών καθώς και ο Υφυπουργός στον Πρωθυπουργό κατέθεσαν στις 10-1-2023 σχέδιο νόμου: «Θεσμικό πλαίσιο για τη διερεύνηση αεροπορικών και σιδηροδρομικών ατυχημάτων και την ασφάλεια των μεταφορών».

Παραπέμπεται στην αρμόδια Διαρκή Επιτροπή.

Τέλος, ο συνάδελφος Ξενοφών Μπαραλιάκος, Βουλευτής Νομού Πιερίας της Νέας Δημοκρατίας, ζητά να του παρασχεθεί άδεια τριών ημερών από 11 έως 13 Ιανουαρίου 2023, προκειμένου να πραγματοποιήσει ιδιωτικό ταξίδι στο Βέλγιο.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςη άδεια απουσίας εγκρίνεται.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία Μερών με το Ψήφισμα Α/4.1 της 12ης Νοεμβρίου 2010».

3. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου: «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη “σχετικά µε τη διασυνοριακή ατμοσφαιρική ρύπανση σε μεγάλη απόσταση” που κυρώθηκε με τον ν.1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2».

Ο εισηγητής που έχει επιφύλαξη ή ήταν κατά θα αναφέρεται γενικά σε όλες τις κυρώσεις για οικονομία χρόνου, όπως είναι η πρακτική που ακολουθείται πάντοτε από το Προεδρείο.

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας. Η ψηφοφορία των συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν.

Ερωτάται το Σώμα: Συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ναι. Ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΣΩΚΡΑΤΗΣ ΦΑΜΕΛΛΟΣ:** Καλημέρα, καλή χρονιά, υγεία και δύναμη και πρόοδο για όλους και για τη χώρα μας και όλες τις Ελληνίδες και τους Έλληνες!

Κύριε Πρόεδρε, το μόνο που θέλω να πω είναι ότι θα ήταν δόκιμο να δοθεί ο λόγος και σε όλους τους εισηγητές. Δεν είναι ανάγκη να είμαστε τόσο αυστηροί. Είναι λίγος ο χρόνος εξάλλου, μπορούμε να βοηθήσουμε όλοι για να ολοκληρωθεί η διαδικασία γρήγορα, αν θέλουν οι εισηγητές δηλαδή, παρ’ ότι η κ. Καφαντάρη από εμάς έχει ήδη επιφυλαχθεί. Θα εδικαιούτο έτσι κι αλλιώς τον λόγο. Δεν το λέω δηλαδή μόνο για τον ΣΥΡΙΖΑ. Και μετά θα μπορούσαμε οι Κοινοβουλευτικοί να συνεχίσουμε στην αντίστροφη σειρά για να κλείσουμε τη διαδικασία της συζήτησης.

Ευχαριστώ πολύ.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο εισηγητής της Ελληνικής Λύσης κ. Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Είπατε πέντε λεπτά, κύριε Πρόεδρε. Εννοείτε για κάθε σύμβαση προφανώς, έτσι δεν είναι; Πέντε λεπτά για κάθε σύμβαση. Τρεις συμβάσεις έχουμε, εγώ έχω προετοιμαστεί για πέντε λεπτά για κάθε σύμβαση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βιλιάρδο, παράλειψή μου, αλλά είναι αυτονόητο ότι θα υπάρχει ανοχή στον χρόνο για να ολοκληρώσετε.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ.

**ΓΕΩΡΓΙΟΣ ΑΡΒΑΝΙΤΙΔΗΣ:** Εντάξει, θα τα βρούμε.

**ΣΩΚΡΑΤΗΣ ΦΑΜΕΛΛΟΣ:** Υπάρχει ανοχή στον χρόνο.

**ΠΡΟΕΔΡΕΥΩΝ (Χαράλαμπος Αθανασίου):** Όσον αφορά για τους εισηγητές -βέβαια, είναι εκτός Κανονισμού- υπάρχει μία -ας το πω έτσι- νομολογία διαμορφωμένη να μπορούν να μιλήσουν. Δεν υπάρχει κανένα πρόβλημα.

Συνεπώς και για τις τρεις παρακαλώ να μιλήσουν πρώτα οι ομιλητές οι οποίοι έχουν επιφύλαξη.

Από τον ΣΥΡΙΖΑ τώρα η εισηγήτρια του ΣΥΡΙΖΑ παρακαλώ, η κ. Χαρούλα Καφαντάρη.

Παρακαλώ, κυρία Καφαντάρη, να μιλήσετε και για τις τρεις. Για τις δύο πρώτες ο ΣΥΡΙΖΑ έχει επιφυλάξεις. Για την τρίτη είναι υπέρ. Συνεπώς, περιοριστείτε στις δύο.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, η πρόταση είναι να πάμε με τη σειρά.

**ΠΡΟΕΔΡΕΥΩΝ (Χαράλαμπος Αθανασίου):** Δεν αλλάζει κάτι, το ίδιο είναι, θα μιλήσουν μετά, είπαμε. Δεν έχουμε πρόβλημα. Είθισται μετά, στο τέλος να μιλούν και αν θέλουν και οι Κοινοβουλευτικοί μετά. Τελευταίοι είναι οι Κοινοβουλευτικοί. Να τηρήσουμε τον Κανονισμό σε αυτό και κατά παρέκκλιση θα δοθεί ο λόγος σε όλους. Εντάξει, δεν υπάρχει πρόβλημα.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ωραία, ας μιλήσει η κ. Καφαντάρη τώρα και θα μιλήσω εγώ μετά. Εξάλλου, οι κυρίες προηγούνται. Είναι σεξιστικό, κύριε Πρόεδρε, αυτό, έτσι;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καλημέρα, καλή χρονιά σε όλες και όλους και εντός του Κοινοβουλίου και γενικότερα καλή χρονιά σε όλους μας, μια χρονιά με υγεία πρώτα από όλα, προκοπή και καλύτερες μέρες για την πατρίδα μας που εκτιμώ ότι θα έρθουν!

Έρχομαι τώρα στη συζήτηση για τις τρεις κυρώσεις. Αν και χθες στην επιτροπή εξαντλήσαμε το θέμα από όλες τις πλευρές -θα έλεγα- λίγα πράγματα θα πω σχετικά με τις κυρώσεις, τις διεθνείς αυτές συμβάσεις.

Θα ήθελα, όμως, δύο, τρία ζητήματα να πω σχετικά με την τοποθέτηση του κύριου Υφυπουργού, του κ. Αμυρά, χθες στην επιτροπή, όπου έθεσε κάποια ζητήματα και πάνω σε αυτά θα ήθελα να εστιάσω πρώτα. Υπεραξία -λέει- για τη Νέα Δημοκρατία το περιβάλλον. Η πρακτική, όμως, και η πολιτική της Κυβέρνησης από το 2019 δείχνει ακριβώς το αντίθετο, ότι το περιβάλλον για τον κ. Μητσοτάκη και την Κυβέρνησή του είναι ένα εμπόδιο σε όποιες λογικές ανάπτυξης, έτσι όπως την εννοεί.

Αυτό φαίνεται και από τους νόμους που ψήφισε η Κυβέρνηση Μητσοτάκη, τον ν.4685/2020, τον γνωστό αντιπεριβαλλοντικό νόμο Χατζηδάκη, και βέβαια και του Υπουργείου Ανάπτυξης τον ν.4782/2021 που ουσιαστικά στις προστατευόμενες περιοχές χαρακτηρίζει κάποια κομμάτια υποπεριοχές -ένας όρος καινούργιος και θα έλεγα αντιεπιστημονικός- όπου μπορούν επιχειρηματικά συμφέροντα να επενδύουν και να έχουμε εγκαταστάσεις οχλούσες και γενικότερα εγκαταστάσεις που δεν συνάδουν με προστατευόμενες περιοχές και περιοχές «NATURA».

Το δεύτερο που θέλω να πω: Αναφερθήκατε, κύριε Αμυρά, χθες για το πρόγραμμά σας το φιλόδοξο, για τις πράξεις σας και τη συνεισφορά σας στο δασικό πλούτο της χώρας μας και στις δασικές υπηρεσίες. Κατ’ αρχάς αναφερθήκατε σε αυτό το πρόγραμμα «ANTINERO». Είναι ένα πρόγραμμα που -επιτρέψτε μου- «ερίζουν» ως προς την κυριότητά του το Υπουργείο Κλιματικής Κρίσης από τη μια μεριά και το Υπουργείο Περιβάλλοντος από την άλλη. Αυτά τα χρήματα, τα ευρωπαϊκά και ένα μέρος από τον προϋπολογισμό, αυτά τα εκατομμύρια, δόθηκαν σε πολιτικές πρόληψης.

Εγώ θα έλεγα όμως -και έχει γίνει και αποδεκτό και από τον Υφυπουργό Κλιματικής Κρίσης- ότι δεν ήταν πρόληψη, ήταν εργασίες οι οποίες έγιναν εν μέσω της αντιπυρικής περιόδου, τελείωσαν και γινόντουσαν ακόμα και τον Αύγουστο. Αλλά από εκεί και πέρα έχουμε και κάποια συμβάντα τα οποία δεν πρέπει να περάσουν έτσι. Είναι οι μεγάλες δασικές πυρκαγιές στη Βάλια Κάλντα, στη Δαδιά, -προστατευόμενη περιοχή που υπήρχε και φορέας διαχείρισης εκεί- και ακόμα και τον Οκτώβρη - Νοέμβρη μήνα στο Παπίκιο Όρος.

Δηλαδή, τι θέλω να πω; Όταν από τη μια μεριά μιλάς για εκατομμύρια και τα αποτελέσματα δεν είναι εκείνα τα οποία απαιτούνται, είναι πράγματι ένα ζήτημα. Και όταν οι λειτουργοί στις δασικές υπηρεσίες -που έχετε την ευθύνη ως Υπουργείο, κύριε Υπουργέ, συνολικά- δεν έχουν πληρωθεί υπερωριακή απασχόληση, νυχτερινά για το 2022 στην Αττική και στην Πάτρα απ’ ό,τι γνωρίζω ούτε του 2021 και από την άλλη μεριά δόθηκαν στα δασαρχεία πανελλαδικά μόνο εκατόν ογδόντα χιλιάδες, είναι ένα ζήτημα σοβαρό αυτό. Δεν μπορούμε επικοινωνιακά να λέμε, εβδομήντα δύο νομίζω εκατομμύρια είπατε…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πενήντα από το Ταμείο Ανάκαμψης.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πενήντα από το Ταμείο και τα υπόλοιπα από τον κρατικό προϋπολογισμό και οι άνθρωποι δεν έχουν πληρωθεί.

Αυτή τη στιγμή δασικές υπηρεσίες δεν έχουν προσωπικό. Και από την ανάληψη της διακυβέρνησης από τον κ. Μητσοτάκη, πέντε χιλιάδες άνθρωποι οι οποίοι είχαν προσληφθεί μέσω διαδικασιών, όχι μονιμότητας, μέσα στις συνθήκες τις μνημονιακές για πολιτικές πρόληψης, έφυγαν από τα δασαρχεία και από τις αρμόδιες υπηρεσίες, που θα έπαιζαν σημαντικό ρόλο στα θέματα της πρόληψης δασικών πυρκαγιών.

Από την άλλη μεριά τώρα, λέτε ότι θα κάνετε αναδασώσεις είκοσι εκατομμύρια δέντρα, την ίδια στιγμή, όμως, το 1,34 εκατομμύριο στρέμματα που κάηκαν το 2021 θα σας ακολουθούν. Εννοώ την Κυβέρνησή σας, δεν μιλάω ποτέ προσωπικά. Άρα μη λέμε μεγάλα λόγια. Επικοινωνιακή διαχείριση και του περιβάλλοντος!

Θα κλείσω με τις συμβάσεις που έχουμε. Τα είπαμε όλα στην επιτροπή λεπτομερώς. Θα πω, όμως, ότι οι δύο πρώτες για τα υδρόβια αποδημητικά, τα κητώδη, είναι συμβάσεις οι οποίες ήταν έτοιμες όταν ανέλαβε η Κυβέρνηση Μητσοτάκη το 2019. Ήταν έτοιμες τριάμισι χρόνια και έρχεται τώρα εκ των υστέρων και τις κυρώνει. Φυσικά είμαστε θετικοί. Δεν μπορούμε να είμαστε αρνητικοί σε μία σύμβαση που βάζει πλαίσιο προστασίας της βιοποικιλότητας. Από κει και πέρα το τι θα πράξει η Κυβέρνηση, είναι δικό σας ζήτημα, αν και θεωρούμε ότι ο χρόνος της Κυβέρνησης Μητσοτάκη οδεύει στο τέλος.

Από εκεί και πέρα, όμως, δεν φέρνετε εδώ σημαντικές συμβάσεις που έχουν να κάνουν με την προστασία της Μεσογείου. Μιλάω για το Σύμφωνο της Βαρκελώνης, τα πρωτόκολλα τα οποία αφορούν συγκεκριμένα θέματα για τη βιοποικιλότητα και προστατευόμενες περιοχές, υπεράκτιες δραστηριότητες, πρωτόκολλο για την ολοκληρωμένη διαχείριση παράκτιων ζωνών. Αν και στη Σύνοδο των Προέδρων της Βουλής είχατε πει πριν από τα Χριστούγεννα ότι θα έρθουν και κάποια από αυτά, τελικά δεν κατατέθηκαν.

Μια σειρά από ερωτήσεις και κοινοβουλευτικές παρεμβάσεις έχουμε κάνει. Όλο «θα, θα». Σε μία ερώτησή μας του 2020 είπατε -η Κυβέρνηση, όχι εσείς προσωπικά- για το πρώτο τετράμηνο του 2021. Στην τελευταία ερώτηση που κάναμε στα τέλη Σεπτέμβρη, δύο από τα τρία πρωτόκολλα μέχρι το τέλος του χρόνου, του 2022 δηλαδή. Δεν έγινε αυτό.

Άρα, λοιπόν, άλλο είναι να λέμε λόγια μεγάλα! Και ο κ. Μητσοτάκης και στη Γαλλία είχε μιλήσει για τη Μεσόγειο και για το 30% απόλυτη προστασία και χερσαία και θαλάσσια και 10% απόλυτη προστασία, αλλά στην πράξη, τα πρωτόκολλα που αφορούν ουσιαστικά στην προστασία στη Μεσόγειο -και μας έχει εγκαλέσει για αυτό και η Ευρωπαϊκή Ένωση- δεν τα προχωρείτε ακόμα και υπάρχουν θέματα.

Ως προς την τρίτη κύρωση, η οποία αφορά τα θέματα της ατμοσφαιρικής ρύπανσης, υπάρχουν ζητήματα. Αργήσαμε και σε αυτό. Αργήσατε, γιατί πραγματικά, έπρεπε το Εθνικό Πρόγραμμα Ελέγχου της Ατμοσφαιρικής Ρύπανσης, το ΕΠΕΑΡ, ήδη να είναι από το 2019, όπως έλεγε η Ευρωπαϊκή Ένωση, έτοιμο.

Εσείς καθυστερήσατε. Το φέρατε το 2020 σε διαβούλευση. Τελικά, η συγκεκριμένη ΚΥΑ βγήκε τον Ιανουάριο του 2021. Βέβαια, θεωρούμε ότι είναι ένα βήμα -δεν μπορούσαμε να κάνουμε και αλλιώς!- αλλά η αντιμετώπιση της ατμοσφαιρικής ρύπανσης απαιτεί συγκεκριμένα μέτρα, ένα ολιστικό περιβαλλοντικό σχέδιο, καθώς το θέμα της ατμοσφαιρικής ρύπανσης είναι πάρα πολύ σοβαρό και ειδικά για τις δύο μεγάλες πόλεις στη χώρα μας, την Αθήνα και τη Θεσσαλονίκη, που, όπως ξέρουμε, για τις συγκεκριμένες πόλεις υπάρχουν ζητήματα με την ποιότητα της ατμόσφαιρας.

Μάλιστα, το Ευρωπαϊκό Δικαστήριο μας είχε παραπέμψει για τη Θεσσαλονίκη -για τα PM10 μικροσωματίδια μιλώ- ενώ για την Αθήνα για τα οξείδια του αζώτου.

Έχουν γίνει κάποια βήματα, κάποια μελέτη για τη Θεσσαλονίκη από την Περιφέρεια Κεντρικής Μακεδονίας. Έχει ολοκληρωθεί. Υπάρχουν προτάσεις. Περιμένουμε να δούμε πώς θα προχωρήσει.

Για δε την Αθήνα, η σχετική μελέτη εντάχθηκε στο ΕΣΠΑ. Προκηρύχθηκε με ανοιχτό διαγωνισμό το 2019. Υπήρξε κάποια δικαστική εμπλοκή. Η μελέτη ξεκίνησε και πιθανά να έχει ολοκληρωθεί, αλλά δεν γνωρίζουμε ακόμα.

Όλοι καταλαβαίνουμε το θέμα της ατμοσφαιρικής ρύπανσης και της μεταφερόμενης διασυνοριακής ακόμα περισσότερο, που απαιτεί συνεργασίες, πρώτα από όλα, σε επίπεδο Βαλκανικής, των χωρών της Βαλκανικής, όπου είμαστε και εμείς. Είναι ένα πάρα πολύ σοβαρό θέμα. Ο Παγκόσμιος Οργανισμός Υγείας βάζει συγκεκριμένους όρους και κρούει το καμπανάκι -να το πω έτσι- πραγματικά για τους κινδύνους και για τους θανάτους που χιλιάδες είναι σε παγκόσμιο επίπεδο εξαιτίας αυτού του θέματος.

Δεν θα μιλήσω περισσότερο.

Ευχαριστώ, κύριε Πρόεδρε και για τον χρόνο, την υπέρβαση τριών λεπτών. Είμαστε θετικοί στις τρεις συμβάσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Καφαντάρη.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας, ο κ. Δελής. Το Κομμουνιστικό Κόμμα Ελλάδας είναι κατά και στις τρεις κυρώσεις.

**ΙΩΑΝΝΗΣ ΔΕΛΗΣ:** Συνεπώς, δικαιούμαι και λίγο περισσότερο χρόνο!

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Αποδημητικά υδρόβια πτηνά και δεν είναι, βέβαια, μόνο τα φλαμίνγκο. Είναι ένα πολύ σημαντικό μέρος της παγκόσμιας βιοποικιλότητας, η οποία φυσικά και πρέπει να διατηρηθεί προς όφελος όχι μόνο των σύγχρονων, αλλά και των μελλοντικών γενεών.

Ωστόσο, ακούστε τι γράφεται στο προοίμιο, στην αρχή δηλαδή, αυτής της συμφωνίας. Διαβάζω: «Κάθε απόληψη αποδημητικών υδρόβιων πτηνών πρέπει να διενεργείται σε βιώσιμη βάση». Τι σημαίνει αυτό; Σημαίνει ναι, να θανατώνονται μεν τα αποδημητικά υδρόβια πτηνά, αλλά σε τέτοιες ποσότητες, ώστε να μην εξαφανιστούν. Αυτό σημαίνει.

Επίσης, παρά το ότι στη συμφωνία αναφέρεται και ότι θα προσδιορίζονται οι τόποι που φιλοξενούν αυτά τα πτηνά και ότι θα συντονίζονται οι προσπάθειες ώστε να διασφαλίζεται η διατήρηση ή η ανασύσταση δικτύου κατάλληλων ενδιαιτημάτων, όπου χρειάζεται, και ότι θα εξετάζονται προβλήματα που προκύπτουν ή που ενδέχεται να προκύψουν λόγω ανθρωπίνων δραστηριοτήτων και ότι θα καταβάλλονται προσπάθειες εφαρμογής επανορθωτικών μέτρων και τα λοιπά, τελικά έρχεται αυτή η ίδια η συμφωνία και δεν θέτει ουσιαστικά κανέναν περιορισμό, αλλά ούτε καν αναφέρει την ανάγκη ύπαρξης της καταγραφής -της καταγραφής έστω!- των διαδρόμων διάβασης αυτών των υδρόβιων αποδημητικών πτηνών. Άρα, στην πράξη, με τη σύμβαση αυτή ούτε προβλέπεται, ούτε και τίθεται καν τελικά καμμία απολύτως βάση υλοποίησης για την προστασία των αποδημητικών πτηνών.

Το χαρακτηριστικό είναι ότι αυτή η σύμβαση δεν προβλέπει κανένα μέτρο κατά της μαζικής και ανεξέλεγκτης εγκατάστασης ανεμογεννητριών. Σύμφωνα με το Ινστιτούτο Βιολογικών Επιστημών του Πανεπιστημίου της Ουαλίας, από το 1998 ακόμα, η κατασκευή των αιολικών πάρκων προκαλεί υποβάθμιση και εξαφάνιση βιοτόπων. Κάθε χρόνο, λοιπόν, από περιοχές με πάρκα ανεμογεννητριών περνούν πλήθος μεταναστευτικών ειδών, τα οποία συνήθως πετούν σε χαμηλά ύψη. Αυτά τα μεταναστευτικά πτηνά, κατά την αποδημία τους, ακολουθούν συνήθως τις νοητές γραμμές των κορυφογραμμών, με αποτέλεσμα να μην έχουν, εξαιτίας των αιολικών πάρκων, καμμία επιλογή διαφυγής. Και έτσι, καθώς οι ανεμογεννήτριες -οι οποίες τοποθετούνται, βέβαια, η μία δίπλα στην άλλη στις κορυφογραμμές- δημιουργούν έναν αδιαπέραστο φράχτη πάνω στις διαδρομές αυτών των πτηνών, πολλά τέτοια μεταναστευτικά πτηνά, μέσα σε αυτά και σπάνια είδη, βρίσκουν μοιραία τον θάνατο μέσα στις έλικες ή στους πυλώνες των ανεμογεννητριών.

Μελέτες και στοιχεία από τις Ηνωμένες Πολιτείες και από την Ευρωπαϊκή Ένωση λένε ότι έως και ένα εκατομμύριο είναι τα πτηνά κάθε χρόνο τα οποία σκοτώνονται στα πτερύγια των ανεμογεννητριών και στις δύο αυτές ηπείρους. Ο αριθμός φυσικά είναι τεράστιος. Η σημερινή σύμβαση, επίσης, δεν προβλέπει και δεν περιέχει απολύτως κανένα μέτρο για τους θανάτους πτηνών που υπάρχουν και εξαιτίας των φυτοφαρμάκων και των αποβλήτων που μολύνουν τα νερά, από τα οποία βεβαίως πεινούν τα αποδημητικά πουλιά.

Τέλος, θα θέσω ένα ερώτημα. Στην Ουκρανία, όπου διεξάγεται ο πόλεμος, δεν υπάρχει κανένας διάδρομος αποδημητικών πουλιών; Οι πόλεμοι, δηλαδή, δεν βλάπτουν τα πτηνά; Και όμως αυτή η συμφωνία δεν αναφέρει το παραμικρό. Τελικά, και σε αυτή τη συμφωνία η υποκρισία εμφανίζεται σε όλο της το μεγαλείο, όπως δυστυχώς και στις περισσότερες ανάλογες και αντίστοιχες συμβάσεις-συνθήκες, όπως είναι οι συμφωνίες «RAMSAR», «NATURA» και τόσες άλλες, αφού όλες αυτές οι διεθνείς συνθήκες και συμβάσεις τελικά υποτάσσονται στο υπέρτατο κριτήριο της κερδοφορίας των πολυεθνικών ομίλων και σε τελευταία ανάλυση στις υπάρχουσες σχέσεις παραγωγής, που βεβαίως είναι ο καπιταλιστικός τρόπος παραγωγής. Να γιατί όλες αυτές οι συμφωνίες ή νομιμοποίησαν χρήσεις ή άνοιξαν τον δρόμο της μεγαλύτερης καταστροφής του περιβάλλοντος, της πανίδας, των αποδημητικών πτηνών και της χλωρίδας. Για όλους αυτούς τους λόγους φυσικά καταψηφίζουμε τη συγκεκριμένη συμφωνία.

Για τα κητώδη της Μεσογείου και του Εύξεινου Πόντου και της παρακείμενης περιοχής του Ατλαντικού, κατ’ αρχάς να πούμε ότι εννέα από τα σημαντικότερα είδη θαλάσσιων θηλαστικών της Μεσογείου ζουν μόνιμα στις ελληνικές θάλασσες. Δυστυχώς, όμως, αυτός ο πλούτος των ελληνικών θαλασσών κινδυνεύει να εξαφανιστεί, είτε εξαιτίας των στρατιωτικών ασκήσεων, οι οποίες μετατρέπουν βεβαίως τις θάλασσες σε πεδίο βολής και χρησιμοποιούν και στρατιωτικά sonars είτε γιατί γίνονται ακουστικές έρευνες για πετρέλαιο είτε εξαιτίας του θορύβου που παράγεται από τις προπέλες των πλοίων είτε από τα τζετ σκι είτε κατά την εξόρυξη υδρογονανθράκων είτε με τη χημική ρύπανση και φυσικά και με την παράκτια οικιστική ανάπτυξη. Όλα αυτά συνιστούν απειλές για τα κητώδη των ελληνικών, και όχι μόνο, θαλασσών, γιατί τα κητώδη παράγουν συνεχώς ήχους προκειμένου να προσανατολιστούν, να βρουν τροφή και φυσικά να συνδεθούν με την κοινωνική ομάδα στην οποία ανήκουν.

Το Αιγαίο Πέλαγος χαρακτηρίζεται από μια αυξημένη συγκέντρωση διερχόμενων πλοίων και ο θόρυβος από αυτά μπορεί να προκαλέσει -και προκαλεί αντικειμενικά- μια γενικότερη ποιοτική υποβάθμιση του περιβάλλοντος μέσα στο οποίο ζουν αυτά τα κητώδη, καθώς η ηχορύπανση, όπως είπαμε, δημιουργεί σοβαρά εμπόδια στην επικοινωνία των κητωδών.

Στη Μεσόγειο έχουν ταυτοποιηθεί, τουλάχιστον, τέσσερα διαφορετικά είδη κητωδών, μεταξύ των οποίων είναι οι φάλαινες φυσητήρες και τρία διαφορετικά είδη δελφινιών, στις θαλάσσιες περιοχές δυτικά και νοτιοδυτικά της Κρήτης, όπου η «TOTALENERGIES», η «EXXON MOBIL» και η ελληνική ΕΛΠΕ πρόκειται να ξεκινήσουν σεισμικές δονήσεις για την αναζήτηση υδρογονανθράκων.

Αυτά αποτελούν τρομερές απειλές για τα θηλαστικά αυτά και ο εξαιρετικά δυνατός θόρυβος και η ρύπανση από τις σεισμικές εκρήξεις των πετρελαϊκών ερευνών ασφαλώς και θα τα βλάψουν. Τα κητώδη δεν μπορούν να προστατευτούν όχι μόνο στη χώρα μας, αλλά και σε όλη τη Μεσόγειο, γιατί τελικά το όποιο διαχειριστικό σχέδιο για την αντιμετώπιση των απειλών, όχι μόνο για τα κητώδη, αλλά και για το ίδιο το οικοσύστημα, η όποια συμφωνία, η όποια διεθνής σύμβαση τελικά και αυτή υποτάσσεται στις ανάγκες, όπως είπαμε, πάντα των πολυεθνικών, των κρατών τους και των συμμαχιών τους.

Κάθε φορά διαμορφώνεται μέσα από αντιθέσεις, μέσα από συμβιβασμούς -τα έχουμε δει όλα αυτά- στα πλαίσια διάφορων διεθνών συσκέψεων, διασκέψεων, συναντήσεων του ΟΗΕ, της Ευρωπαϊκής Ένωσης, του ΝΑΤΟ και λοιπά, δηλαδή όλων αυτών που έχουν ως στρατηγική κερδοφόρα διέξοδο για τον καπιταλισμό, ο οποίος σαπίζει και καταστρέφει ανάμεσα στα άλλα και το ίδιο το περιβάλλον και οι οποίοι χρηματοδοτούν τους ιμπεριαλιστικούς πολέμους. Είναι χαρακτηριστικό ότι στη Μαύρη Θάλασσα, δηλαδή στον Εύξεινο Πόντο χιλιάδες νάρκες είναι διασκορπισμένες, γίνονται πολεμικές ασκήσεις από την Τουρκία και όχι μόνο, όπως και όλων εκείνων των οποίων τα κράτη και οι πολυεθνικοί όμιλοι ρυπαίνουν τη γη, τον αέρα, τα νερά και φυσικά, κανείς δεν λέει τίποτα.

Τέλος, θα θέλαμε να τονίσουμε ότι η προστασία των κητωδών, τα οποία συναντώνται σε ελληνικά όσο και σε τουρκικά ύδατα του Αιγαίου Πελάγους, δημιουργεί πρόσθετα προβλήματα και γεωπολιτικού χαρακτήρα που σε άλλες συνθήκες θα μπορούσε να λειτουργήσει για την αποτελεσματική και μακροπρόθεσμη προστασία τους.

Αυτή, λοιπόν, η συμφωνία για τα κητώδη δημιουργεί μεν έναν μηχανισμό, ο οποίος θα παρακολουθεί και θα ερευνά την κατάσταση και τις επιπτώσεις, αλλά αυτός ο μηχανισμός έχει ένα γενικό διακηρυκτικό χαρακτήρα. Κάνει μεν εκκλήσεις για μέτρα, αλλά ούτε μπορεί ούτε και θέλει τελικά να εναντιωθεί στις αιτίες που απειλούν τα κητώδη αυτά.

Συνεπώς, θα χαρακτηρίζαμε τη συμφωνία όχι συμφωνία προστασίας, αλλά ένα απλό, σκέτο ευχολόγιο και μάλιστα υποκριτικό και για αυτό την καταψηφίζουμε.

Τέλος, για την κύρωση του Πρωτοκόλλου του Γκέτεμποργκ και μόνο η διαπίστωση ότι με το προς επικύρωση πρωτόκολλο προβλέπεται -φυσικά στα χαρτιά προβλέπεται- μια σημαντική μείωση των επικίνδυνων εκπεμπόμενων ρύπων, δεν σημαίνει αυτόματα ότι θα υπάρξει και ανάλογο αντίκρισμα στην ποιότητα της ατμόσφαιρας. Άλλωστε, αυτό το πρωτόκολλο που έρχεται για επικύρωση σήμερα στην ελληνική Βουλή έχει ήδη επικυρωθεί από την Ευρωπαϊκή Ένωση και ένα σημαντικό μέρος του έχει ήδη ενσωματωθεί στο δικό μας εσωτερικό δίκαιο με μια σειρά κοινών υπουργικών αποφάσεων, όπως αναφέρει το ίδιο στην αιτιολογική έκθεση.

Όλα αυτά όμως δεν συνέβαλαν καθόλου στη βελτίωση της ποιότητας της ατμόσφαιρας και αυτό το διαπιστώνει ο καθένας. Γιατί συμβαίνει τώρα αυτό; Μα γιατί, παράλληλα με τις όποιες νομοτεχνικές βελτιώσεις στα χαρτιά και στο τροποποιημένο αυτό πρωτόκολλο που έρχεται σήμερα, προβλέπονται γενικές και ειδικές κατευθύνσεις και ρυθμίσεις, προκειμένου να παραμείνει αλώβητη η κερδοφορία του κεφαλαίου. Οι ρυθμίσεις αυτές, τελικά, υποσκάπτουν, υπονομεύουν το εφαρμόσιμο των όποιων επιμέρους θετικών προβλέψεων υπάρχουν σε τέτοιους είδους συμφωνίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δείτε μερικά, τις αναφέρω γιατί είναι χαρακτηριστικές:

Στο άρθρο 3 στις βασικές υποχρεώσεις εγκαθίσταται ο συνήθης «κόφτης» που είναι έτοιμος να αποτρέψει την εφαρμογή κάθε ρύθμισης, η οποία απειλεί τα προσδοκώμενα κέρδη του κάθε μεγαλοεπενδυτή. Πρόκειται για την αρχή του κόστους-οφέλους, η οποία είναι διατυπωμένη ως εξής: «Κάθε μέρος, λέει, εφόσον είναι τεχνικά και οικονομικά εφικτό και λαμβάνοντας υπ’ όψιν το κόστος και τα πλεονεκτήματα, εφαρμόζει τις οριακές τιμές που ορίζονται στα παραρτήματα» κ.λπ..

Στο άρθρο 6 -στρατηγικές, πολιτικές, προγράμματα, μέτρα, πληροφορίες-προβλέπει για κάθε συμβαλλόμενο μέρος να εφαρμόζει μέτρα όπου είναι οικονομικά αποδοτικό για τη μείωση των εκπομπών, δηλαδή θα παίρνονται μέτρα για τη μείωση των εκπομπών επικίνδυνων αερίων μόνον όταν είναι οικονομικά αποδοτικό. Για να είναι σίγουρος ο επενδυτής για τα κέρδη του, καλούνται τα μέρη να καταβάλουν κάθε προσπάθεια για την ποσοτικοποίηση και όπου είναι δυνατόν και την οικονομική αξιολόγηση των ωφελειών για το περιβάλλον και την ανθρώπινη υγεία.

Στα αποτελέσματα των μετρήσεων τώρα για τον έλεγχο τήρησης των οριακών τιμών από σταθερές πηγές καύσης, παραδείγματος χάριν για το μονοξείδιο του αζώτου, δεν συνυπολογίζονται οι τεράστιες υπερβάσεις στην εκκίνηση και την παύση λειτουργίας μιας μονάδας κατά τη διάρκεια των συντηρήσεων.

Φυσικά δεν θα μπορούσε να λείπει και από αυτή τη συμφωνία η πολλαπλά «χρήσιμη» -εντός πολλών εισαγωγικών- συμβολή των λεγόμενων μη κυβερνητικών οργανώσεων.

Όλοι αυτοί οι οποίοι στηρίζουν αυτό το σύστημα το καπιταλιστικό και προφασίζονται το βαθύ -τάχα μου- ενδιαφέρον τους για τον περιορισμό της παραγωγής και της διασυνοριακής μεταφοράς των ατμοσφαιρικών ρύπων, μαζί με εκείνες τις απαραίτητες δόσεις περί κλιματικής αλλαγής, είναι οι ίδιοι οι οποίοι δεν διστάζουν καθόλου να συντηρούν την ιμπεριαλιστική σύγκρουση η οποία μαίνεται αυτή τη στιγμή στην Ουκρανία, με τη μαζική χρήση οπλικών συστημάτων να έχει αναδειχθεί σε μια από τις μεγαλύτερες πηγές παραγωγής και διασποράς τοξικών αερίων -και όχι μόνο ρύπων-, χώρια οι ακόμα μεγαλύτερες καταστροφές σε βάρος της ανθρώπινης ζωής και των οικοσυστημάτων.

Καταλήγοντας, οι δικλίδες ασφαλείας οι οποίες υπάρχουν και στην περίπτωση αυτή για να στηριχθεί, βεβαίως, η κερδοφορία του κεφαλαίου, οι οποίες ενισχύονται και από το υπόλοιπο «οπλοστάσιο» της αστικής τάξης, καθιστούν τις όποιες θετικές, αλλά και αμφιβόλου αποτελεσματικότητας προβλέψεις αυτού του πρωτοκόλλου ανεπαρκείς, ανεπαρκέστατες στο να επιφέρουν μια στοιχειώδη έστω άμβλυνση της κατάστασης την οποία υποτίθεται ότι καλούνται να αντιμετωπίσουν.

Για όλους αυτούς τους λόγους, κύριε Πρόεδρε, καταψηφίζουμε και αυτή τη συμφωνία, τη σύμβαση, το πρωτόκολλο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Δελή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθήτριες και μαθητές και τρεις συνοδοί εκπαιδευτικοί από το ιδιωτικό δημοτικό σχολείο «Λακωνική Σχολή - Εκπαιδευτήρια Φραγκή».

Η Βουλή σάς καλωσορίζει και σας εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής της Ελληνικής Λύσης κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Κατ’ αρχάς ευχόμαστε χρόνια πολλά σε όλους, καλή χρονιά και καλή επιτυχία στις εκλογές.

Κυρίες και κύριοι Βουλευτές, κύριε Υπουργέ, ξεκινώντας από την σύμβαση για τη διατήρηση των αποδημητικών υδρόβιων πτηνών Αφρικής και Ευρασίας, θα πω ότι αποτελεί μετεξέλιξη της σύμβασης του ΟΗΕ για τη διατήρηση των αποδημητικών ειδών της άγριας πανίδας. Επομένως, αποτελεί υποπερίπτωση στη γεωγραφική περιοχή της Αφρικής και της Ευρασίας, ειδικά για τη διατήρηση των ενδιαιτημάτων, δηλαδή, των υδροβιότοπών τους.

Η σύμβαση υπεγράφη τον Σεπτέμβριο του 2022 στην Βουδαπέστη και από την Ελλάδα, ενώ αναφέρονται, επίσης, ως σχετικές ορισμένες άλλες που έχουμε καταθέσει ήδη στα Πρακτικά.

Ως εκ τούτου, υπάρχει ήδη θεσμικό πλαίσιο, οπότε το θέμα είναι, τι συμβαίνει στην πράξη, καθώς επίσης τι πρόσθετες υποχρεώσεις θα αναλάβει με την σημερινή σύμβαση η χώρα μας.

Συνεχίζοντας, αναφερθήκαμε σε μια προβληματική κατάσταση στην Ελλάδα που αφορά το πνεύμα της σύμβασης, την άναρχη ανάπτυξη ανεμογεννητριών, που όπως έχει αποδειχθεί, πλήττουν τον πληθυσμό των πουλιών. Για παράδειγμα, βρίσκονται συνεχώς χτυπημένα από τις ανεμογεννήτριες σπάνια αρπακτικά, ενώ παρατηρείται μείωσή τους.

Θεωρούμε, λοιπόν, απαράδεκτο το γεγονός αυτό, επειδή αποτελούν σημαντικό μέρος της πανίδας και της πολιτισμικής μας κληρονομιάς, καθώς επίσης, λόγω τού ότι θα επηρεαστούν αρνητικά τα ενδεχόμενα έσοδα του οικοτουρισμού, που μπορεί να στηρίξει σημαντικά την οικονομία μας.

Συνεχίζοντας, επειδή θέλουμε να λειτουργούμε εποικοδομητικά στην Βουλή και δεν βρήκαμε κάτι για τις επιπτώσεις της σημερινής συμφωνίας -όσον αφορά την Ελλάδα- διαπιστώσαμε με μία μικρή έρευνα πως η χώρα μας αποτελεί μέρος της διαδρομής αποδημητικών πτηνών μεταξύ της Αφρικής και της Ευρώπης μέσω της Κρήτης, αν και κυρίως, ταξιδεύουν μέσω της Τουρκίας.

Το σημαντικότερο, όμως, είναι ότι την περίοδο που περνούν τα αποδημητικά πτηνά, όπως για παράδειγμα, οι πελαργοί από την Αίγυπτο, η Αίγυπτος κλείνει τα αιολικά της πάρκα, δηλώνοντας πως εάν δεν το έκανε η θνησιμότητα του κοπαδιού των πτηνών θα ήταν της τάξης του 30%. Υπάρχουν δε αρκετές μελέτες για τις διαδρομές των αποδημητικών, οι οποίες αποδεικνύουν πως η Κρήτη αποτελεί σταθμό, ενώ υπάρχουν διάφορες περιοχές με υδροβιοτόπους εκεί, με μία από αυτές να είναι δίπλα στο νέο αεροδρόμιο που κατασκευάζεται, του Καστελλίου.

Στην συνέχεια, ψάξαμε τη μελέτη περιβαλλοντικών επιπτώσεων για το αεροδρόμιο Καστελλίου, που έχει εκπονηθεί το 2017, όπου ισχυρίζεται πως δεν βρίσκεται στην οδό μετανάστευσης πτηνών. Αναφέρει, όμως ότι, είναι κοντά σε καταφύγια άγριας ζωής και σε περιοχές «NATURA», ενώ υπάρχει πλούσια ορνιθοπανίδα.

Η ΑΕΠΟ αυτή αναπροσαρμόστηκε το 2019, μετά την υπογραφή της σύμβασης παραχώρησης, έτσι ώστε να προχωρήσει το έργο, όμως με τον περιορισμό του αεροδιαδρόμου στις τρεις χιλιάδες διακόσια μέτρα, ακριβώς λόγω του συγκεκριμένου προβλήματος.

Όμως, με βάση τη νέα σύμβαση, που κατατέθηκε την τελευταία ημέρα λειτουργίας της Βουλής, αυξήθηκε το εμβαδόν του αεροσταθμού κατά 32%. Οπότε, ρωτήσαμε εάν υπάρχει νέα ΑΕΠΟ και αν υποβλήθηκε η συμπληρωματική σύμβαση στο Ελεγκτικό Συνέδριο. Δεν πήραμε καμμία απάντηση, ούτε τότε ούτε χθες.

Σε κάθε περίπτωση, το νέο αεροδρόμιο επιβαρύνει οικολογικά την περιοχή και ενδεχομένως έρχεται σε σύγκρουση με την παρούσα σύμβαση, ενώ -εκτός των άλλων- η ύπαρξη πτηνών, ειδικά μεγάλων, μπορεί να προκαλέσει ατυχήματα.

Κλείνοντας, το Γενικό Λογιστήριο του Κράτους δεν αναφέρει σημαντικές δαπάνες, παρά μόνο την ετήσια συνεισφορά στον προϋπολογισμό της συμφωνίας, ύψους 15.000 ευρώ, καθώς, επίσης, διάφορα έξοδα μετακίνησης των εκπροσώπων της χώρας μας. Εν τούτοις, αναφέρεται, πως μπορεί να υπάρξει ενδεχόμενη δαπάνη από τυχόν λήψη πρόσθετων μέτρων για την εν γένει προστασία των ειδών των αποδημητικών υδροβίων πτηνών της Αφρικής και της Ευρασίας, κάτι που προφανώς, θα έπρεπε να είχε αποσαφηνιστεί. Τι θα πει θα υπάρξουν κι άλλες δαπάνες; Πόσες;

Επί των άρθρων τώρα, θέσαμε διάφορες ερωτήσεις. Μία από αυτές ήταν τι σχεδιάζεται σχετικά με τις ανεμογεννήτριες όπως το παράδειγμα της Αιγύπτου, επίσης για το Καστέλλι και για άλλες τέτοιες δραστηριότητες. Δυστυχώς, δεν πήραμε ούτε εδώ απαντήσεις, αλλά δεν θα καταψηφίσουμε την συμφωνία, ελπίζοντας τουλάχιστον, να τηρηθεί σωστά από την Κυβέρνηση.

Περαιτέρω, η σύμβαση για τη διατήρηση των κητωδών του Ευξείνου Πόντου, της Μεσογείου και της παρακείμενης περιοχής του Ατλαντικού υπεγράφη, αρχικά, στις 24 Νοεμβρίου του 1996, στο Μονακό. Η σύμβαση εντάσσεται σε ένα πλέγμα διεθνών και ευρωπαϊκών συμβάσεων για την προστασία της άγριας πανίδας και των αποδημητικών ειδών. Το Γενικό Λογιστήριο, εδώ, δεν έχει αναφέρει λεπτομερείς δαπάνες, εκτός από κάποιες γραφειοκρατικές, όπως την ετήσια συνεισφορά στον προϋπολογισμό της συμφωνίας, ύψους 12.700 ευρώ και τα έξοδα μετακίνησης εκπροσώπων της χώρας μας στις συνεδριάσεις της Συνόδου των μελών, τα οποία ούτε εδώ καθορίζονται.

Αναφέρεται, όμως, πως μπορεί να υπάρχουν δαπάνες από δράσεις της, καθώς, επίσης, από την παροχή τεχνικής και οικονομικής υποστήριξης των κρατών της ζώνης εξάπλωσης για την εφαρμογή των διατάξεων της συμφωνίας. Εν τούτοις, δεν τις προσδιορίζει.

Σημειώνεται, δε, στην αιτιολογική έκθεση ότι οι διατάξεις της συμφωνίας δεν θίγουν τα δικαιώματα και τις υποχρεώσεις που απορρέουν από το Δίκαιο της Θάλασσας και άλλες σχετικές συμφωνίες, ενώ, δεν αποτελούν εφαλτήριο για διεκδίκηση ή αμφισβήτηση της εθνικής κυριαρχίας των χωρών. Είναι μεν θετικό, αλλά δεν συμβάλλει στη διευθέτηση του θέματος, κάτι που μπορεί να έχει πρακτικές συνέπειες.

Για παράδειγμα, πώς θα υπερασπιστούμε την αλίευση όταν έχουμε συνεχώς, επεισόδια με την Τουρκία, όσον αφορά στη διακίνηση παράνομων μεταναστών και την υπεραλίευση; Όπως στον πόλεμο της τσιπούρας, όπου τα τουρκικά αλιευτικά φτάνουν έως τα παράλια της Θράκης και εντός του Αιγαίου, ενώ δεν έχουμε καθορίσει, ακόμη, ούτε αλιευτικές ζώνες, πόσω μάλλον ΑΟΖ. Εκτός αυτού, πώς είναι δυνατόν να προστατευτούν τα κητοειδή εντός ΑΟΖ ή χωρικών υδάτων στα διεθνή ύδατα; Ποιος θα είναι υπεύθυνος σε περίπτωση διχογνωμίας;

Στα ερωτήματα αυτά που θέσαμε δεν πήραμε ικανοποιητικές απαντήσεις, όπως, επίσης, σε πολλά άλλα επί των άρθρων.

Για παράδειγμα, γιατί δεν συμπεριλαμβάνονται στη συμφωνία η Ρωσία και το Ισραήλ, καθώς επίσης, ποια είναι η εκπροσώπηση της Λιβύης που συνυπογράφει τη σύμβαση; Εκτός αυτού, στο υποάρθρο 2, τα συμβαλλόμενα μέρη λαμβάνουν μέτρα προστασίας και απαγορεύουν την αλίευση και το δόρυ. Εν προκειμένω, ο Υπουργός είχε διακόψει τις εξορύξεις τον Φεβρουάριο του 2022, επειδή εκβράστηκαν τα ζιφιά, ενώ τα ζιφιά καλύπτονται από την παρούσα σύμβαση.

Όπως ρωτήσαμε, λοιπόν, σήμερα –δήθεν- δρομολογούνται ξανά οι εξορύξεις για προεκλογικούς λόγους; Δεν απασχολούν, πλέον, οι οικολόγοι σημειώνοντας πως η διακοπή του Φεβρουαρίου έγινε μόλις διαμαρτυρήθηκε η Greenpeace; Έγινε έρευνα για το αν φταίνε οι σεισμικές έρευνες, πριν διακοπούν οι εργασίες; Πώς αποφάσισε ο Υπουργός; Δεν πήραμε καμμία απάντηση.

Κλείνοντας, στο δεύτερο άρθρο, αναφέρεται ότι το ΥΠΕΝ είναι αρμόδιο για την εκπόνηση σχεδίων δράσης, καθώς επίσης, προγραμμάτων για την προστασία και διατήρηση των κητωδών. Εδώ ρωτήσαμε εάν έχουν γίνει τέτοια σχέδια, τα οποία, εάν είχαν γίνει, θα έπρεπε να υποβληθούν στη Βουλή. Ούτε εδώ πήραμε απάντηση.

Στο τρίτο άρθρο, τονίσαμε, πως είναι απαράδεκτη η εξουσιοδοτική ελευθερία στον Υπουργό, να ρυθμίζει ειδικότερα θέματα για την εφαρμογή της συμφωνίας. Είναι πολύ αόριστο και έχει σχέση -ειδικά τώρα, με τις εξορύξεις- με τις βιομηχανικές και με τις τουριστικές δραστηριότητες. Με θέματα, δηλαδή, που μπορεί να επηρεάσουν ευρύτερα την οικονομία, η οποία προφανώς, μας ενδιαφέρει πάρα πολύ. Επομένως, οι ρυθμίσεις θα πρέπει να υποβάλλονται κάθε φορά στη Βουλή.

Για όλους αυτούς τους λόγους, λοιπόν, δεν μπορούμε να στηρίξουμε τη συγκεκριμένη σύμβαση.

Η τρίτη συμφωνία, τώρα, αφορά προσθήκη στη σύμβαση του ΟΗΕ του 1979, που υπεγράφη στη Γενεύη, για τη διασυνοριακή ατμοσφαιρική ρύπανση σε μεγάλη απόσταση. Εδώ, σημειώσαμε ότι, στη σύμβαση αυτή δεν συμμετείχαν μεγάλοι παραγωγοί εκπομπών ρύπων, τουλάχιστον με τα σημερινά δεδομένα, όπως η Κίνα, η Ινδία, η Νότια Κορέα και η Ιαπωνία.

Το πρώτο μας ερώτημα ήταν γιατί καθυστέρησε, αφού η χώρα μας είναι από τους πρωτοπόρους στις πράσινες πολιτικές, δήθεν, με τα κόμματα των μνημονίων, υπενθυμίζοντας, πως η απολιγνιτοποίηση ξεκίνησε από το ΠΑΣΟΚ, συνέχισε με τη Νέα Δημοκρατία και τον ΣΥΡΙΖΑ, ενώ επιταχύνθηκε από την Κυβέρνηση Μητσοτάκη.

Συνεχίζοντας, όσον αφορά στο ιστορικό και θεσμικό πλαίσιο, ξεκινάει από μία προσπάθεια περιορισμού της τρύπας του όζοντος, όπου, όμως, δεν υπάρχει πλέον αυτός ο κίνδυνος, όπως θα καταθέσουμε στα Πρακτικά.

Από την άλλη πλευρά, η Ευρωπαϊκή Ένωση έχει θέσει στόχο να είναι ενεργειακά ουδέτερη έως το 2050, με το πρόγραμμα μείωσης εκπομπών «Fit for 55», της μείωσης, δηλαδή, των εκπομπών των αερίων θερμοκηπίου κατά τουλάχιστον 55% έως το 2030. Το γεγονός αυτό έχει, ήδη, δημιουργήσει μεγάλα προβλήματα πριν τον πόλεμο της Ουκρανίας -που τα επιδείνωσε- όσον αφορά στο κόστος ενέργειας, τις τιμές των τροφίμων και τη διατροφική επάρκεια διεθνώς, όπως με το γνωστό κλείσιμο των αγροκτημάτων της Ολλανδίας. Εκτός αυτού, η σύμβαση έχει σίγουρα οικονομικές συνέπειες, οι οποίες, όμως, δεν κοστολογούνται καν από το Γενικό Λογιστήριο του Κράτους.

Στο προοίμιο της σύμβασης, τώρα, επαναβεβαιώνεται το κυρίαρχο δικαίωμα όλων των χωρών, κατά τον χάρτη του ΟΗΕ και τις αρχές του Διεθνούς Δικαίου -που δεν σέβεται καθόλου η γείτονα χώρα- να εκμεταλλεύονται τις πηγές τους σύμφωνα με διάφορες προϋποθέσεις. Εν προκειμένω, στην περίπτωση που δεν ισχύει η ανθρωπογενής κλιματική αλλαγή -κανείς δεν το ξέρει, υπάρχουν αντιμαχόμενες απόψεις- πολύ περισσότερο, όμως, εάν δεν συμμετέχουν όλες οι χώρες στους περιορισμούς εκπομπών, δεν μπορεί να στοιχειοθετηθεί η επιβολή των περιορισμών στη βάση του κοινού καλού, αφού, κάποια άλλη χώρα θα παράγει περισσότερους ρύπους, που θα μεταφέρονται στην ατμόσφαιρα.

Για παράδειγμα εάν η Ελλάδα κλείσει τις λιγνιτικές της μονάδες δεν επιτυγχάνεται απολύτως τίποτα, αν συνεχίζουν να τις λειτουργούν στην Βουλγαρία, στη Σερβία, στο Κόσσοβο, στην Τουρκία ή στα Σκόπια. Πόσω μάλλον, όταν εξάγουμε -το γνωρίζουμε όλοι- λιγνίτη στα Σκόπια.

Τέλος, σημειώσαμε ότι εκτός της επιστημονικής βάσης όπου τέθηκαν όρια, η Ελλάδα λόγω της βιομηχανικής υστέρησης, της αποβιομηχάνισης και της ύφεσης των μνημονίων θα πρέπει να διαπραγματευθεί άλλα όρια. Το τονίζουμε, θα πρέπει να διαπραγματευτεί άλλα όρια, για να σταματήσει η αποβιομηχάνιση της χώρας μας.

Για όλα αυτά τα θέματα, για τις απαντήσεις που δεν μας δόθηκαν, καθώς επίσης, για την τεράστια ύλη τεχνικών θεμάτων, που δεν είναι δυνατόν να κρίνουμε στον ελάχιστο χρόνο που μας δόθηκε από την Κυβέρνηση σαν να πρόκειται για μνημόνια, θα καταψηφίσουμε το συγκεκριμένο πρωτόκολλο.

Ευχαριστούμε πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βιλιάρδο.

Τον λόγο έχει τώρα ο ειδικός αγορητής του Κινήματος Αλλαγής, κ. Γεώργιος Αρβανιτίδης για πέντε λεπτά, με ανοχή βέβαια.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Να ευχηθώ κι εγώ με τη σειρά μου να έχουμε μια καλή και δημιουργική χρονιά.

Όπως ανέφερα και στην επιτροπή, κύριε Υπουργέ, κάνατε ποδαρικό με θετικά βήματα, φέρνοντας τις εν λόγω κυρώσεις έστω και καθυστερημένα βέβαια. Σε κάθε περίπτωση πρόκειται για τρεις πολύ σημαντικές διεθνείς συμβάσεις. Και το βασικό ερώτημα είναι το εξής: θα δεσμευτείτε ως Κυβέρνηση σε άμεσα και συντονισμένα μέτρα για την εφαρμογή σχεδίων δράσης, προκειμένου να εφαρμοστούν οι όροι αυτών των συμβάσεων; Διότι, το κεντρικό ζητούμενο, κύριε Υπουργέ, μετά την κύρωση μιας συμφωνίας είναι η ύπαρξη οδικού χάρτη με τα χρονικά βήματα και τα μέτρα για την υλοποίηση των όρων των διεθνών συμβάσεων. Αλλιώτικα είναι απλά ένας καθωσπρεπισμός, μια εισαγωγή στο νομικό μας πλαίσιο των συγκεκριμένων συμβάσεων. Το αποτέλεσμα, δυστυχώς, όπως πάρα πολλές φορές δεν θα είναι ορατό.

Επί της ουσίας τώρα του νομοσχεδίου, έχουμε ορισμένες τροποποιήσεις που επέρχονται σε διεθνείς συμβάσεις, οι οποίες αφορούν κατά βάση τη διατήρηση της βιοποικιλότητας. Πρόσφατα είχαμε και τη συμφωνία ορόσημο του ΟΗΕ για τη βιοποικιλότητα με φιλόδοξους στόχους για το 2030. Επιτέλους σε παγκόσμιο επίπεδο γίνεται κατανοητό ότι η κρίση της βιοποικιλότητας και η κλιματική κρίση είναι αλληλένδετες. Όπως οι κρίσεις, έτσι και οι λύσεις τους είναι αλληλένδετες.

Στην Ελλάδα μπορεί μεν να είμαστε σε ποσοστό πολύ κοντά στους στόχους που τέθηκαν για τις προστατευόμενες περιοχές, απέχουμε ωστόσο κατά πολύ από την εφαρμογή αποτελεσματικών μέτρων διαχείρισης γι’ αυτές, έχουμε μεγάλες καθυστερήσεις με τις εγκρίσεις των ειδικών περιβαλλοντικών μελετών και των σχετικών προεδρικών διαταγμάτων, αλλά και των σχεδίων διαχείρισης.

Η Κυβέρνηση αρκείται σε τυπικές διαβουλεύσεις, τη στιγμή που χρειάζεται συνεννόηση, συναίνεση και συμμετοχή από την κοινωνία των πολιτών. Η συνεννόηση ως αποτελεσματικό μη προσχηματικού διαλόγου είναι ένα εργαλείο επιτάχυνσης της αποτελεσματικής προστασίας των περιοχών «NATURA 2000» και της βιοποικιλότητας στη χώρα μας. Αυτό, δυστυχώς, δεν το κατανοεί η Κυβέρνηση. Παρ’ όλα αυτά επαναλαμβάνω πως είναι προς τη σωστή θετική κατεύθυνση το ότι έρχονται τώρα -έστω και τώρα- οι συγκεκριμένες συμβάσεις για τη βιοποικιλότητα. Πολλές περιοχές της Ελλάδας έχουν ως ταυτοτικό στοιχείο την παρουσία σπάνιων ειδών πανίδας. Και αυτό, που αποτελεί στοιχείο της ταυτότητάς του, το προστατεύεις, το αναδεικνύεις και πρέπει βέβαια να θες να το παραδώσεις, ει δυνατόν, αδιατάρακτο στις επόμενες γενιές.

Στην περιοχή μου για παράδειγμα, στο Δέλτα του Γαλλικού ποταμού Αξιού – Λουδία - Αλιάκμονα, μια περιοχή «NATURA» που προστατεύεται από τη Συνθήκη Ραμσάρ αλλά και οι εκβολές των ποταμών αντιμετωπίζουν προβλήματα υποβάθμισης της ποιότητας και της ποσότητας των υδάτων τους. Και αυτό με τη σειρά του έχει αρνητικές συνέπειες τόσο για τα αποδημητικά πουλιά που συζητούμε σήμερα όσο βέβαια και στην αγροτική παραγωγή και το έδαφος για το οποίο, επίσης, συζητούμε σήμερα. Οπότε είναι πολύ σημαντικές αυτές οι συμφωνίες για να υπάρξει δέσμευση για την πιστή τήρηση και εφαρμογή τους.

Ξεκινώντας, λοιπόν, με τη συμφωνία για τη διατήρηση των αποδημητικών υδρόβιων πτηνών Αφρικής και Ευρασίας είναι ανάγκη να αναληφθεί άμεσα πρωτοβουλία από το Υπουργείο σας για την εκπόνηση master plan εφαρμογής όλων των μέτρων του σχεδίου δράσης που προβλέπονται στο παράρτημα 3 της συμφωνίας.

Όλα αυτά πρέπει να συμπεριληφθούν στην εθνική στρατηγική για τη βιοποικιλότητα και το σχετικό σχέδιο δράσης εφαρμογής της στρατηγικής που είναι υπό εκπόνηση από το Υπουργείο σας ή που θα έπρεπε να είχε ολοκληρωθεί καθώς το προηγούμενο, πενταετούς διάρκειας, έχει ήδη λήξει από το 2019.

Ιδιαίτερη βαρύτητα και σημασία πρέπει να δοθεί στο τι θα κάνουμε μετά την τυπική υποχρέωση της κύρωσης της συμφωνίας. Πιο συγκεκριμένα, πώς η χώρα μας, ως συμβαλλόμενο μέρος της συμφωνίας, προτίθεται να προχωρήσει στην υιοθέτηση και εφαρμογή συντονισμένων μέτρων διατήρησης των αποδημητικών υδρόβιων πτηνών σε ευνοϊκή κατάσταση διατήρησης ή για την επαναφορά τους σε μία τέτοια κατάσταση. Επίσης, πώς η Ελλάδα πρέπει να εφαρμόσει στο πλαίσιο της εθνικής δικαιοδοσίας τα μέτρα που ορίζονται στο άρθρο 3 και τις ειδικές δράσεις που ορίζονται στο άρθρο δράσης που προβλέπεται στο άρθρο 4, προκειμένου να διατηρηθεί η αρχή της προφύλαξης. Πώς η Ελλάδα προτίθεται να λάβει μέτρα για τη διατήρηση των αποδημητικών υδρόβιων πτηνών δίνοντας ιδιαίτερη προσοχή στα απειλούμενα υπό εξαφάνιση είδη, καθώς και σε αυτά που βρίσκονται ήδη σε δυσμενή κατάσταση διατήρησης.

Αναφορικά με τη συμφωνία για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού και εδώ μεγαλύτερη ουσιαστική και πρακτική σημασία έχει το σχέδιο δράσης για την προστασία και διατήρηση των κητωδών.

Ανέφερα και στην επιτροπή για το πιλοτικό σύστημα «SAvE Whales» που παρουσιάστηκε στην όγδοη συνάντηση στη Μάλτα και το οποίο αξιοποιεί την έξυπνη τεχνολογία για την προστασία των φυσητήρων. Είναι μία αξιέπαινη ελληνική προσπάθεια που ευελπιστούμε να πετύχει και να προχωρήσει.

Δυστυχώς, είχαμε και έχουμε διάφορα περιστατικά εκβρασμών κητωδών τα τελευταία χρόνια. Παρουσίασα συγκεκριμένα συμβάντα στην επιτροπή. Επίσης, είχαμε τις αντιδράσεις φορέων για τις σεισμικές έρευνες για υδρογονάνθρακες νότια και νοτιοδυτικά της Κρήτης, περιοχή όπου χρειάζεται πλήρης διαφάνεια για τα δεδομένα και την τήρηση της περιβαλλοντικής νομοθεσίας. Επαναλαμβάνω ότι χρειάζεται πλήρης διαφάνεια, ορθή αξιολόγηση κάθε περιστατικού για να διασφαλιστεί η αξιοπιστία της προστασίας.

Τέλος, όσον αφορά το πρωτόκολλο για τη μείωση της οξίνισης, του ευτροφισμού και του όζοντος σε επίπεδο εδάφους, εδώ χρειάζονται δεσμεύσεις από την Κυβέρνηση, κύριε Υπουργέ, για συντονισμένα μέτρα και συνεργασία τόσο με άλλα Υπουργεία και εμπλεκόμενους φορείς στο εσωτερικό όσο βέβαια και με γειτονικές χώρες στο εξωτερικό για την αποτελεσματική εφαρμογή του πρωτοκόλλου.

Είναι γνωστό ότι το πρόβλημα που προσπαθεί να αντιμετωπίσει το συγκεκριμένο πρωτόκολλο γίνεται ακόμα πιο επικίνδυνο για τα κράτη που τα χωρίζουν πολύ μικρές αποστάσεις τόσο στον αέρα όσο και στο έδαφος, ανήκουν, δηλαδή, γεωγραφικά στην ίδια ατμοσφαιρική γειτονιά και έχουν για σύνορα λίμνες, θάλασσες, ποτάμια που είναι σημαντικά οικοσυστήματα. Τέτοια ακριβώς περίπτωση αποτελεί η γεωγραφική μας γειτονιά με τις χώρες της Βαλκανικής στον Βορρά, αλλά και της Βόρειας Αφρικής και την Τουρκία.

Ειδικά στη βόρειο Ελλάδα και τη Μακεδονία -από όπου προέρχομαι- η περιοχή μας είναι στην καρδιά τέτοιας γεωγραφικής περιοχής που επηρεάζεται από παντού, οπότε και εδώ μπαίνει το ερώτημα αν προτίθεται η χώρα μας να λάβει περισσότερα μέτρα, αλλά και πιο ενεργές πρωτοβουλίες προκειμένου να αντιμετωπιστεί αυτή η διασυνοριακή ρύπανση, πρωτοβουλίες ώστε όλες οι γειτονικές χώρες να κυρώσουν όλες τις ειδικότερες διεθνείς συμβάσεις.

Κλείνω, λέγοντας ότι είμαστε υπέρ της κύρωσης των εν λόγω διεθνών συμφωνιών και του πρωτοκόλλου, αλλά δεν θα πρέπει κάθε φορά να μένουμε, όπως προανέφερα, στην τυπική διεκπεραίωση των διεθνών μας υποχρεώσεων, απλά πρέπει να είμαστε πειστικοί σε διεθνές και ευρωπαϊκό επίπεδο. Αν αυτή είναι η επιλογή μας για να είμαστε απλά πειστικοί, νομίζω ότι πρέπει να αναθεωρήσουμε τη στάση μας. Θα πρέπει να θεωρούμε εθνική μας υποχρέωση την προστασία της βιοποικιλότητας και τη διαχείριση των οικοσυστημάτων της πατρίδας μας ως ταυτοτικό στοιχείο του κάθε τόπου.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Αρβανιτίδη.

Τον λόγο έχει τώρα ο ειδικός αγορητής του ΜέΡΑ25, ο κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Θα ήθελα, επίσης, να ευχαριστήσω και τους εργαζόμενους που καθαρίζουν αυτό το Βήμα.

Βουλεύτριες, Βουλευτές, φίλες και φίλοι, που παρακολουθείτε από το σπίτι σας, από το κανάλι της Βουλής, τη συνεδρίαση, θα ήθελα και εγώ να ευχηθώ καλή χρονιά σε όλες και όλους που μας παρακολουθούν, σε όλες και όλους τους εργαζόμενους στη Βουλή, υγεία και αγάπη στις οικογένειες όλων των ανθρώπων. Νομίζω ότι είναι αυθόρμητη ανθρώπινη φύση.

Είναι μια χρονιά αισιοδοξίας, γιατί ο κόσμος ξέρει ότι είναι το τέλος της Κυβέρνησης Μητσοτάκη. Και εμείς ως ΜέΡΑ25 δεσμευόμαστε, αφού πέσει η Κυβέρνηση Μητσοτάκη, να ρίξουμε και οποιαδήποτε άλλη κυβέρνηση τολμήσει να συνεχίσει αυτές τις πολιτικές κοινωνικής λεηλασίας.

Έχουμε μπροστά μας τρεις διεθνείς συμβάσεις, για τη διατήρηση αποδημητικών υδρόβιων πτηνών από Αφρική και Ευρασία, για τη διατήρηση κητωδών Ευξείνου Πόντου, Μεσογείου και του εγγύς Ατλαντικού και για τη διασυνοριακή ρύπανση.

Ως ΜέΡΑ25 θα ψηφίσουμε αυτές τις διεθνείς. Δεν τις ψηφίζουμε επειδή είναι επαρκείς. Είναι εντελώς ανεπαρκείς, προϊόν της αγωνίας επιστημόνων, οργανώσεων της κοινωνίας πολιτών να σώσουν ό,τι έχει μείνει από τη φύση μας, αλλά υπό τον ασφυκτικό κλοιό και των πιέσεων των συμφερόντων των αυτοκινητοβιομηχανιών, των διαφόρων βιομηχανιών παραγωγής ενέργειας, των μεταφορών και ό,τι μπορεί να φανταστεί ο καθένας.

Είναι κείμενα ακραίου συμβιβασμού, ανεπαρκή για να αντιμετωπίσουν την οικολογική κατάρρευση. Βελτιώνουν, όμως, το διεθνές θεσμικό πλαίσιο κατά κάτι. Ανεπαρκώς, αλλά το βελτιώνουν.

Δεν πρόκειται η Κυβέρνηση αυτή, ή οποιαδήποτε άλλη κυβέρνηση εξυπηρέτησης συμφερόντων, να εφαρμόσει αυτές τις συμβάσεις, ούτε καν αυτά τα ελάχιστα που περιγράφουν. Όμως, υπερψηφίζουμε αυτές τις συμβάσεις γιατί δίνουν κάποια εργαλεία στους πολίτες, στα κινήματα που παλεύουν εκεί έξω να σώσουν τη φύση από τη λεηλασία. Δίνουν εργαλεία για να εγκαλούν την Κυβέρνηση για την παραβίασή τους, για να προσφεύγουν στα δικαστήρια, να ζητούν από το Συμβούλιο της Επικρατείας να σταθεί στο ύψος των ευθυνών του και να βγάλει απορριπτικές αποφάσεις για εγκληματικές επενδύσεις στην καταστροφή.

Πάμε να δούμε μία-μία τις συμβάσεις. Η πρώτη αφορά τη διατήρηση αποδημητικών υδρόβιων πτηνών Αφρικής και Ευρασίας. Εδώ πέρα καταλαβαίνουμε όλοι την υποκρισία, όταν αυτή η Κυβέρνηση, με τρομερή ταχύτητα και εμμονή ,αλλά και οι προηγούμενες «φυτεύουν» ανεμογεννήτριες σε κάθε προστατευόμενη περιοχή, σε κάθε βουνό άνω των χιλίων μέτρων υψόμετρο, χωρίς καμμία καταγραφή στην πράξη μεταναστευτικών διαδρομών, γιατί τους ενοχλούν. Θα έπρεπε να απορρίψουν αυτά τα έργα, είτε αυτά αφορούν θαλάσσιες, είτε αφορούν χερσαίες ανεμογεννήτριες. Οι μεταναστευτικοί διάδρομοι είναι απαγορευτικοί για οποιαδήποτε χωροθέτηση.

Εδώ πέρα είχαμε επανειλημμένα χωροθέτηση πάνω σε μεταναστευτικό διάδρομο, αλλά και σε διαδρόμους αποκλεισμού για άλλους λόγους, για την αρκούδα, για τον λύκο, στο Νυμφαίο, που μόνο μετά την κινητοποίηση των πολιτών προσωρινά σταμάτησε η εγκατάσταση.

Επίσης, αυτή η Κυβέρνηση και οι προηγούμενες, κατά συρροή, χωροθετούν ανεμογεννήτριες σε προστατευόμενες περιοχές, που είναι προστατευόμενες αποκλειστικά και μόνο για τα απειλούμενα είδη ορνιθοπανίδας, των πουλιών, δηλαδή, που ζουν εκεί πέρα. Και σε αυτές τις περιοχές, όπου οι ανεμογεννήτριες είναι ξεκάθαρα δολοφονικές, αδειοδοτούν ανεμογεννήτριες παράνομα, παραβιάζοντας την καταδικαστική απόφαση της 17 Δεκεμβρίου του 2020 στο Ευρωπαϊκό Δικαστήριο εναντίον της Ελλάδας επειδή η Ελλάδα διακομματικά -όλες αυτές οι κυβερνήσεις που πέρασαν- χωροθετεί ανεμογεννήτριες και άλλα έργα σε «NATURA», χωρίς σχέδιο διαχείρισης και προστασίας τους. Και συνεχίζουν. Αντί να συμμορφωθούν, πάνε πιο γρήγορα στην εγκατάσταση ανεμογεννητριών, για να προλάβουν πριν τους σταματήσει οριστικά η Ευρωπαϊκή Επιτροπή.

Παραβιάζουν -θα βρεθούμε ξανά στο Ευρωπαϊκό Δικαστήριο- την οδηγία για τη δέουσα εκτίμηση, που επιβάλλει να μην μπει ούτε μία ανεμογεννήτρια, αν υπάρχει η παραμικρή πιθανότητα αρνητικής επίπτωσης σε προστατευόμενη περιοχή. Προφανώς, αυτές οι περιπτώσεις υπάρχουν και θα έπρεπε να απορρίπτονται. Και γι’ αυτό δεν εφαρμόζουν τη δέουσα εκτίμηση, που είναι ευρωπαϊκή δέσμευση.

Παραβιάζουν το χωροταξικό των ΑΠΕ, το οποίο δεν το βελτιώνουν όπως επιβάλλει απόφαση και έγγραφη επιστολή της Ευρωπαϊκής Επιτροπής από το 2014. Η Ευρωπαϊκή Επιτροπή ζήτησε βελτίωση επειδή παραβιάζει την ευρωπαϊκή νομοθεσία το χωροταξικό των ΑΠΕ. Δεν προστατεύει τις προστατευόμενες περιοχές. Όχι μόνο δεν το βελτιώνουν, αλλά δεν εφαρμόζουν και τους όποιους περιορισμούς περιείχε το χωροταξικό αυτό όσον αφορά αποστάσεις από παραδοσιακούς οικισμούς, αρχαιολογικούς χώρους, οικισμούς, οδικά δίκτυα και να μην επιτρέπεται να περικλείεται ένα χωριό από ανεμογεννήτριες, όπως κάνετε αυτή τη στιγμή στον Άγιο Δημήτριο στην Εύβοια.

Μιλάμε για τη σύμβαση για την προστασία των αποδημητικών πουλιών, όταν δεν έχουμε στις μελέτες περιβαλλοντικών επιπτώσεων για ανεμογεννήτριες παρατηρήσεις της ορνιθοπανίδας. Έχουμε copy-paste από άσχετες σελίδες στο ίντερνετ σε πολλές περιπτώσεις ή από άλλες παλιότερες μελέτες περιβαλλοντικών επιπτώσεων σε άλλες περιοχές. Και όπου υπάρχουν παρατηρήσεις είναι δύο-τριών ημερών. Εγκληματικό!

Σταματήστε τη λεηλασία της φύσης. Υπάρχει μία ευτοπία. Η δυστοπία στην οποία μας οδηγείτε δεν είναι υποχρεωτική, δεν είναι μονόδρομος. Υπάρχει μία ευτοπία την οποία δικαιούνται οι πολίτες αυτής της χώρας. Με εγκατάσταση φωτοβολταϊκών στη στέγη, μακριά δηλαδή από τη φύση. Μας λένε «μα τι, με τα φωτοβολταϊκά μόνο θα αντιμετωπίσουμε τις ενεργειακές μας ανάγκες;». Καθίσαμε και βάλαμε κάτω τα νούμερα. Με ένα «Εξοικονομώ κατ’ οίκον» όλων των κατοικιών της χώρας τα φωτοβολταϊκά στη στέγη αρκούν για να καλύψουν το 200%, δύο φορές, τις ανάγκες μας σε ηλεκτρική ενέργεια. Τόσο απλά. Σταματήστε τη λεηλασία της φύσης!

Υγρότοποι. Έχουμε τη διάλυσή τους και από τη λαθροθηρία, ένα έγκλημα στο οποίο κλείνουν τα μάτια τα περισσότερα κόμματα εδώ μέσα και αριστερά και δεξιά. Με μία Θηροφυλακή, η οποία ελέγχεται από την Κυνηγετική Ομοσπονδία στην πράξη, δηλαδή, ελεγχόμενος και ελεγκτής συσχετίζονται. Χρειαζόμαστε μία ανεξάρτητη Θηροφυλακή.

Και χρειαζόμαστε φορείς διαχείρισης με αρμοδιότητες να προστατεύουν την περιοχή τους από οποιονδήποτε επιβουλεύεται την ακεραιότητα της φύσης. Είχαμε μαζικές δολοφονίες απειλούμενων ειδών ζωής, πουλιών, μεταναστευτικών ή μη, στο Κοτύχι, τη Στροφυλιά, στον Αμβρακικό, στο Δέλτα Αξιού, στη Λίμνη Κορισσίων στην Κέρκυρα.

Ενώ στον υγρότοπο της Περαίας δεν έχουμε κυνηγούς, έχουμε επιχειρηματίες. Σχεδιάζεται να κάνετε βιομηχανικό τεχνολογικό πάρκο πάνω στον υγρότοπο.

Διαλύετε το Δέλτα της Βραυρώνας, το τόσο σημαντικό για την ορνιθοπανίδα και τα μεταναστευτικά πουλιά, μέσα από αντιπλημμυρικά έργα άλλων εποχών που θα διαλύσουν πραγματικά. Εγκιβωτίζουν το ρέμα. Σαν κανόνι θα φεύγει το νερό και θα διαλύσει ό,τι υπάρχει στο Δέλτα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε,παρακαλώ! Είπαμε ότι γίνεται κατά παρέκκλιση, αλλά να μην πάμε στον χρόνο που παίρνουν οι εισηγητές.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ναι, έχετε δίκιο. Ένα λεπτό, όπως πήραν οι άλλοι εισηγητές. Δεν θα χρειαστώ παραπάνω.

**ΠΡΟΕΔΡΕΥΩΝ (Χαράλαμπος Αθανασίου):** Ωραία! Ολοκληρώστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω.

Δέλτα Σπερχιού, Καλαμάς, Λίμνη Καστοριάς θα έπρεπε να είναι στη Σύμβαση Ραμσάρ. Δεν τις βάζετε. Μικροί νησιωτικοί υγρότοποι είναι εντελώς εγκαταλειμμένοι.

Το νέο αεροδρόμιο Ηρακλείου στο Καστέλι. Το σχέδιο ήταν η ταπείνωση της κορυφής του Κόφινα των Αστερουσίων. Δεν το ταπεινώνετε, αλλά ακριβώς πάνω από τα Αστερούσια, τον μοναδικό εμβληματικό τόπο για τα σπάνια και απειλούμενα πουλιά στην Κρήτη και στην Ευρώπη όσον αφορά γυπαετούς και γύπες και ζευγάρια που δεν υπάρχουν αλλού, θα είναι ο αεροδιαδρόμος. Από εκεί θα προσγειώνονται τα αεροπλάνα ξυστά στο βουνό. Δεν πρόκειται να μείνει τίποτα.

Για τα κητώδη υπάρχει υποκρισία όταν διαλύετε τον εμβληματικότερο τόπο στη Μεσόγειο, την ελληνική Τάφρο, όπου ο μόνος τόπος που αναπαράγονται οι φυσητήρες και άλλα είδη με τις σεισμικές έρευνες της «EXXON» και των «ΕΛΠΕ» του κ. Λάτση. Τον διαλύετε αυτόν τον τόπο. Συναγωνίζεστε τα κόμματα της Νέας Δημοκρατίας, ΣΥΡΙΖΑ και ΠΑΣΟΚ ποιος έχει κάνει παραπάνω για τις εξορύξεις και ποιος τις προωθεί πιο γρήγορα, με ένα εμπόριο ελπίδας.

Λες και αν βρεθεί ποτέ πετρέλαιο και φυσικό αέριο, θα μας το δίνουν σε φτηνές τιμές, σε διαφορετικές τιμές. Όπως σας έχουμε πει επανειλημμένα είναι το παράδειγμα του Ηνωμένου Βασιλείου. Έχουν αυτάρκεια σε πετρέλαιο, σε φυσικό αέριο, σε ενέργεια και είναι ακριβότερες οι τιμές, εγκληματικές, σχεδόν ίδιες με την Ελλάδα. Για να καταλάβετε πόσο ακραία είναι η ακρίβεια εκεί. Και όμως έχουν τα δικά τους πετρέλαια. Τους τα πουλάνε στις ίδιες τιμές που πουλάνε και τα υπόλοιπα. Οι εταιρείες όπως η «EXXON» νομίζετε ότι θα τα πουλάει στην Ελλάδα σε άλλη τιμή, επειδή τα βρήκε στην Ελληνική Τάφρο; Όχι θα πουλάει σε οποιαδήποτε τιμή.

Και ολοκληρώνω, κύριε Πρόεδρε, και ευχαριστώ για την ανοχή.

Μιλάμε για τη ρύπανση της πόλης. Έχουμε καταγγελία της Ευρωπαϊκής Επιτροπής για τη Θεσσαλονίκη και την Αθήνα πλέον για τη ρύπανση και έπεται ο Βόλος. Και οι κυβερνήσεις Νέας Δημοκρατίας και ΣΥΡΙΖΑ προωθούν και συνεχίζουν την καύση απορριμμάτων στις τσιμεντοβιομηχανίες με τις διοξίνες και τα φουρόνια να εκτινάσσονται μέσα στα αστικά κέντρα. Και προωθούν και την καύση απορριμμάτων σε ειδικές μονάδες τώρα στον ΧΥΤΑ Φυλής αντί να κλείσει και παντού αλλού στην Ελλάδα, διασπείροντας πραγματικά τον όλεθρο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη ακούστε με.

Είστε θετικός με τις κυρώσεις. Δεν μπορεί να μιλάτε με αυτούς οι οποίοι είναι κατά ή έχουν επιφυλάξεις. Είναι κατά παρέκκλιση αυτό που γίνεται. Οι προβληματισμοί που έχετε είναι σεβαστοί. Κάντε μία επίκαιρη ερώτηση, να γίνει κοινοβουλευτικός έλεγχος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχω κάνει οκτακόσιες επίκαιρες κύριε Πρόεδρε και θα κάνω και άλλες.

**ΠΡΟΕΔΡΕΥΩΝ (Χαράλαμπος Αθανασίου):** Δεν γίνεται όμως να έχετε συμφωνήσει με τα νομοσχέδια και να κάνετε διάλεξη εδώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχετε δίκιο, κύριε Πρόεδρε.

Να σας πω κάτι όμως. Είμαστε θετικοί στις κυρώσεις γιατί δίνουν κάποιο εργαλείο στους πολίτες. Είμαστε όμως αρνητικοί και καταγγέλλουμε την υποκρισία της Κυβέρνησης που φέρνει τους οποιουσδήποτε περιορισμούς, την ίδια στιγμή που διαλύει όλους τους υφιστάμενους και δεν θα διατηρήσει και αυτούς. Αυτό καταγγέλλουμε και σε αυτό αφορούσε η υπέρβαση του χρόνου.

Υπερψηφίζουμε για τους πολίτες και θα εγκαλέσουμε την Κυβέρνηση για την εφαρμογή.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Μπουτσικάκης με την παράκληση να τηρηθεί ο χρόνος.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κύριε Πρόεδρε.

Θα ήθελα και εγώ με τη σειρά μου να ευχηθώ καλή χρονιά σε όλους και στους συναδέλφους καλή επανεκλογή και δυναμικά να επανέλθουμε εδώ και να αλλάξουμε την πορεία της χώρας μας προς τη σωστή κατεύθυνση, όπως έχει ορίσει ο Πρωθυπουργός, Κυριάκος Μητσοτάκης.

Κυρίες και κύριοι συνάδελφοι, μια χώρα που θέλει να είναι συνεπής στις δεσμεύσεις της και πιστή στη διαρκή προσπάθεια προστασίας του περιβάλλοντος και των ευαίσθητων οικοσυστημάτων συμμετέχει στα διεθνή δρώμενα και επιδιώκει τις διεθνείς συμφωνίες. Οι συμφωνίες αυτές έχουν εξέχοντα ρόλο στην ανταλλαγή γνώσης εμπειρίας και τεχνογνωσίας. Τέτοιες συμφωνίες είναι σαν κι αυτές που οποίες συζητάμε σήμερα.

Στο πλαίσιο της επεξεργασίας των νομοσχεδίων στην αρμόδια κοινοβουλευτική επιτροπή αξίζει να επισημανθεί ότι υπερψηφίστηκαν από την πλειοψηφία των κομμάτων.

Τα προτεινόμενα σχέδια νόμου του Υπουργείου Περιβάλλοντος και Ενέργειας αποτελούν μια τυπική αλλά ταυτόχρονα και μια πολύ ουσιαστική διαδικασία. Τα Ηνωμένα Έθνη και ειδικότερα η οικονομική επιτροπή τους για την Ευρώπη έχουν θέσει ως στόχο την ενδυνάμωση της διεθνούς συνεργασίας για μια ολοκληρωμένη και αποτελεσματική αντιμετώπιση της ατμοσφαιρικής ρύπανσης και ειδικά της ρύπανσης του διασυνοριακού χαρακτήρα.

Αυτός είναι ο πρωταρχικός στόχος της σύμβασης του 1979 για τη διασυνοριακή ατμοσφαιρική ρύπανση σε μεγάλη απόσταση που έχει κυρωθεί με τον ν.1374/1983. Με τον νόμο αυτό καθορίζονται μια σειρά τιμών όπως οι ανώτατες οριακές τιμές και εθνικές δεσμεύσεις για τη μείωση των εκπομπών ατμοσφαιρικών ρύπων από τις βασικές σταθερές και κινητές πηγές.

Το υπό κύρωση, λοιπόν, πρωτόκολλο αποτελεί ένα πρόσθετο και εξειδικευμένο διεθνές θεσμικό εργαλείο που θεσπίστηκε στο πλαίσιο της παραπάνω σύμβασης.

Αντιμετωπίζει αποτελεσματικά την υπέρβαση των ορίων στις εκπομπές των σωματιδίων και καθορίζει συγκεκριμένες νομικές δεσμεύσεις των μερών, ώστε να αποτρέπεται η εκπομπή μαύρου άνθρακα, η οποία συμβάλλει στην υπερθέρμανση του πλανήτη. Αποτελεί κοινή παραδοχή ότι η ατμοσφαιρική ρύπανση συνδέεται επίσης στενά και με την κλιματική αλλαγή και αποτελεί σημαντική αιτία υποβάθμισης του περιβάλλοντος απειλώντας σχεδόν τα δύο τρίτα των οικοσυστημάτων της Ευρώπης. Με αυτόν τον τρόπο καθίσταται κρίσιμο εμπόδιο για τη βιώσιμη ανάπτυξη.

Η συζήτηση γύρω από την κλιματική αλλαγή και την προστασία του περιβάλλοντος δεν αφορά μόνο το σήμερα, δεν αφορά μόνο το τώρα, αφορά κυρίως το μετά, τις επόμενες γενιές και όλο τον πλανήτη. Γι’ αυτόν τον λόγο και το πρωτόκολλο αυτό επιτυγχάνει την εξισορρόπηση του διαφορετικού αναπτυξιακού επιπέδου των συμβαλλόμενων μερών με την πρόβλεψη της δυνατότητας κάθε μέρους που οι εκπομπές του έχουν σοβαρότερο περιβαλλοντικό και υγειονομικό αντίκτυπο. Θέτει στόχους για μεγαλύτερες μειώσεις εκπομπών, εφόσον αυτές έχουν μικρή οικονομική επιβάρυνση. Είναι απολύτως απαραίτητη η ανάπτυξη πολιτικών και στρατηγικών για την καταπολέμηση των εκπομπών ατμοσφαιρικών ρύπων μέσω της ανταλλαγής πληροφοριών, διαβουλεύσεων και έρευνας.

Κυρίες και κύριοι συνάδελφοι, με το πρωτόκολλο αυτό ενισχύεται και ενδυναμώνεται ακόμα περισσότερο η διεθνής συνεργασία προς όφελος των μελλοντικών γενεών. Το πρωτόκολλο του Γκέτεμποργκ και οι τροποποιήσεις του αποτελούν παράδειγμα του τρόπου με τον οποίο οι πολιτικές για την ατμοσφαιρική ρύπανση και την κλιματική αλλαγή μπορούν να αντιμετωπιστούν με ολοκληρωμένο τρόπο, συμβάλλοντας στην επέκταση του προσδόκιμου ζωής των συνανθρώπων μας. Η πρόληψη των απειλών και των κινδύνων που επηρεάζουν αρνητικά την ποιότητα του κλίματος και του αέρα αποτελεί κοινή πρόκληση και απαιτεί κοινές λύσεις και πρακτικές.

Το υπό συζήτηση νομοσχέδιο και η κύρωση του παρόντος πρωτοκόλλου αποδεικνύει ότι η χώρα μας μένει συνεπής στις δεσμεύσεις της και σέβεται την οικουμενική προσπάθεια για την ανάσχεση της κλιματικής αλλαγής. Είναι σαφές ότι η προστασία του περιβάλλοντος είναι ευθύνη και υποχρέωση όλων μας. Στο ίδιο πλαίσιο βρίσκονται και τα δύο νομοσχέδια σχετικά με την κύρωση της συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας και με την κύρωση της συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού.

Είναι μια νομοθετική ρύθμιση διεθνούς σημασίας με την οποία επιβεβαιώνεται η προσήλωση στην προστασία του περιβάλλοντος, του κλίματος, των ευαίσθητων οικοσυστημάτων και ζωικών πληθυσμών, οι οποίοι εκ της φύσεώς τους μετακινούνται υπερβαίνοντας τα πολιτικά σύνορα. Η συμφωνία αποσκοπεί στην ενδυνάμωση του καθεστώτος διατήρησης των αποδημητικών υδρόβιων πτηνών στη γεωγραφική περιοχή αποδημίας Αφρικής - Ευρασίας, καθώς αποτελούν σημαντικό μέρος της παγκόσμιας βιοποικιλότητας. Ενδυναμώνει το καθεστώς διατήρησης των αποδημητικών υδρόβιων πτηνών, με απώτερο σκοπό την αντιμετώπιση της μείωσης του πληθυσμού του είδους, της απειλής και της υποβάθμισης των δικτύων υγροτόπων, από τα οποία εξαρτώνται τα υδρόβια πτηνά. Τα οφέλη που προκύπτουν είναι, κυρίως, η πρόσβαση σε χρηματοδοτικά μέσα και σε δυνατότητες εκπαίδευσης και τεχνικής υποστήριξης, η ανταλλαγή εμπειρογνωμοσύνης και η πραγματοποίηση κοινών δράσεων μεταξύ των μερών σύμφωνα με το προβλεπόμενο στη συμφωνία σχέδιο δράσης.

Ένας θεμελιώδης κανόνας του Διεθνούς Δικαίου του περιβάλλοντος αποτελεί η υποχρέωση για τον σεβασμό του περιβάλλοντος άλλων κρατών και περιοχών πέραν της κρατικής δικαιοδοσίας. Στο πλαίσιο αυτό η συμφωνία αυτή αντιμετωπίζει αποτελεσματικά τη μείωση των αποδημητικών υδρόβιων πτηνών, διασφαλίζεται η βιώσιμη χρήση εκατόν τριάντα οκτώ ειδών από την κατηγορία αυτή, βελτιώνεται και ενισχύεται η συνεργασία για την αποκατάσταση και διατήρηση του δικτύου των οικοτόπων τους, θεσπίζεται ένα ολοκληρωμένο σχέδιο δράσης που περιλαμβάνει την έρευνα, την παρακολούθηση, την εκπαίδευση και την πληροφόρηση σε θέματα προστασίας και διατήρησης των υδρόβιων πτηνών και των οικοτόπων τους.

Η δεύτερη συμφωνία που κυρώνουμε αφορά τη Διεθνή Συμφωνία διατήρησης κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, που υπογράφτηκε στο Μονακό στις 24 Νοεμβρίου 1996 μαζί με τα παραρτήματά της καθώς και τις τροποποιήσεις που εγκρίθηκαν το Νοέμβριο του 2010.

Είναι γεγονός ότι το καθεστώς διατήρησης και προστασίας τους απειλείται σημαντικά από την υποβάθμιση και τη διατάραξη των οικοτόπων τους, τη ρύπανση των θαλασσών, τη μείωση των πόρων, τη χρήση και εγκατάλειψη των αλιευτικών εργαλείων, καθώς και τις εσκεμμένες σχετικές συλλήψεις τους.

Η αντιμετώπιση των απειλών αυτών επιβάλλει και αποτελεί ιδιαίτερη προσοχή με την εφαρμογή ειδικών μέτρων προστασίας. Με συντονισμένες δράσεις, που θα συμβάλλουν στη διατήρηση των εν λόγω ειδών και την παροχή πρόσθετου οφέλους, σε πολλά είδη της πανίδας και χλωρίδας.

Η συμφωνία που κυρώνουμε ενισχύει τη συνεργασία και την αποκατάσταση του δικτύου κατάλληλων οικοτόπων και κυρίως, σε περιοχές που ανήκουν σε περισσότερα κράτη. Αντιμετωπίζει αποτελεσματικά με το σχέδιο τα περιστατικά έκτακτης ανάγκης, ώστε να παρέχεται αυξημένη προστασία σε όλα αυτά τα είδη.

Κυρίες και κύριοι συνάδελφοι, τελειώνοντας, θέλω να πω ότι οι κανόνες της περιβαλλοντικής συνεργασίας απαιτούν διακρατική συνεργασία και κοινές διαδικασίες. Επιβάλλεται σε όλα τα κράτη να επιδιώκουν συνεργασία, να συμμετέχουν στον προσδιορισμό των κοινών διασυνοριακών περιβαλλοντικών προβλημάτων, όπως είναι η προστασία των ειδών που αναφέρονται στις δύο αυτές συμφωνίες και να καταβάλουν καλόπιστες προσπάθειες για την εξεύρεση κοινών συνεργατικών λύσεων.

Γνωρίζουμε, επίσης, ότι η ενσωμάτωση της διάστασης της προστασίας του περιβάλλοντος στις διακρατικές και διεθνείς συμφωνίες αποτελεί απαραίτητο τμήμα για τη σύναψη ισχυρών και αποτελεσματικών θεσμών. Αποτελεί το μέσο για την πραγμάτωση του σκοπού της βιώσιμης ανάπτυξης.

Με τις συμφωνίες αυτές ενισχύεται η διεθνής συνεργασία και για την προστασία της διατήρησης των ειδών, που αναφέρονται σε αυτές, ως μέρος της παγκόσμιας βιοποικιλότητας και, κυρίως, προς όφελος των σύγχρονων και των μελλοντικών γενεών.

Κατόπιν τούτου, εισηγούμαι να υπερψηφιστεί αυτή η νομοθετική πρωτοβουλία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο Εκπαιδευτικό Πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι ένας μαθητές και μαθήτριες και δύο συνοδοί εκπαιδευτικοί από το Παλλάδιο Εκπαιδευτήριο Βάρης.

Η Βουλή σάς καλωσορίζει και σάς εύχεται καλή χρονιά!

(Χειροκροτήματα απ’ όλες τις πτέρυγες της Βουλής)

Από τους Κοινοβουλευτικούς Εκπροσώπους, ο κ. Γρηγοριάδης δεν είναι εδώ, ο κ. Χήτας έχει μιλήσει, ο κ. Σκανδαλίδης δεν θα μιλήσει, ο κ. Βρούτσης δεν θα μιλήσει, θα μιλήσει ο κ. Φάμελλος και μετά, κύριε Δελή, μπορείτε να συμπληρώσετε αυτό που θέλετε.

Ο κ. Φάμελλος έχει τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υφυπουργέ, η σημερινή συζήτηση για την κύρωση των συμβάσεων περιβαλλοντικού ενδιαφέροντος, εξελίσσεται σε μία περίοδο που στην Ελλάδα έχουμε μια ισχυρή αντιδημοκρατική εκτροπή, με παραβίαση του Συντάγματος και παραβίαση και των ευρωπαϊκών κανόνων και του κράτους δικαίου.

Είναι απαράδεκτο να ζούμε σε μία χώρα που αποκαλύπτεται και επιβεβαιώνεται ότι παρακολουθούνται Υπουργοί, ότι παρακολουθείται ο επικεφαλής των Ενόπλων Δυνάμεων, ότι θίγεται έτσι ισχυρά το ζήτημα της εθνικής ασφάλειας και δημιουργούνται σοβαρά ζητήματα δημοκρατίας και συνταγματικής κανονικότητας.

Μέσα σε αυτό το περιβάλλον, χτες ενημερωθήκαμε και για μία αντιδημοκρατική, αντισυνταγματική μεθόδευση από τον εισαγγελέα του Αρείου Πάγου, που μειώνει την ανεξαρτησία των ανεξάρτητων αρχών, παραβιάζοντας βασικές αρχές του Συντάγματος.

Τελικά, απ’ ό,τι φαίνεται ό,τι δεν συμφέρει το καθεστώς Μητσοτάκη πρέπει να σιωπά ή να φοβάται. Ζούμε μία περίοδο από τις χειρότερες μέρες της Δεξιάς στη χώρα μας με πλιάτσικο, με ξεπούλημα, με γαλάζιες ακρίδες. Ακόμα και Βουλευτές της Νέας Δημοκρατίας να σπαταλούν δημόσιο πλούτο, αλλά ταυτόχρονα και ένα σιωπητήριο.

Οφείλω, κύριε Πρόεδρε, να καταγγείλω ότι το Υπουργείο Περιβάλλοντος και Ενέργειας σε αυτή την περίοδο επέλεξε να αρνηθεί την κατάθεση στη Βουλή του πορίσματος για τα υπερκέρδη που η Ρυθμιστική Αρχή Ενέργειας του έστειλε από τον Νοέμβριο. Μέσα στο 2022 πάνω από 5, κοντά στα 6 δισεκατομμύρια ευρώ κλάπηκαν από τους καταναλωτές, τα νοικοκυριά και τις επιχειρήσεις από τα υπερκέρδη του ρεύματος και των διυλιστηρίων και το Υπουργείο Περιβάλλοντος αρνήθηκε να καταθέσει στη Βουλή το πόρισμα για τα υπερκέρδη, αφού, βέβαια, προηγήθηκε το «μαγείρεμα» που έκανε για να μειωθούν αυτά.

Τελικά, φαίνεται ότι η Κυβέρνηση δεν αντέχει να δημοσιοποιήσει ούτε τους δικούς της υπολογισμούς. Ενώ οι πολίτες, δηλαδή, πληρώνουν, η Κυβέρνηση κρύβει τα υπερκέρδη αυτών που τα παίρνουν στα ταμεία τους. Όλοι πληρώνουν τους λογαριασμούς, αλλά η Κυβέρνηση τους καλύπτει. Καλύπτει αυτούς που κλέβουν ουσιαστικά την υπεραξία, το προϊόν της εργασίας των νοικοκυριών και των επιχειρήσεων και ενώ το πρώτο πόρισμα για τα υπερκέρδη συζητήθηκε στη Βουλή. Βέβαια, πρέπει να ομολογήσουμε ότι η Κυβέρνηση πρόλαβε και πέρασε μια νομοθετική διάταξη, ώστε να μειωθεί ο υπολογισμός των υπερκερδών. Υπάρχει, δηλαδή, ήδη μια πρώτη κυβερνητική παρέμβαση-χατίρι στο καρτέλ ενέργειας και τώρα η δεύτερη είναι η απόκρυψή τους.

Τελικά, δεν υποφέρει μόνο στη χώρα μας η κοινωνία, δεν υποφέρει μόνο η οικονομία, τελικά υποφέρει και η δημοκρατία και υποφέρει και το περιβάλλον, γιατί στο πεδίο του περιβάλλοντος, το οποίο σήμερα συζητάμε, υπάρχουν πολλά σοβαρά αρνητικά στοιχεία τα τελευταία τριάμισι χρόνια.

Ξεκινώ με το μείζον θέμα που μας επηρεάζει και στην ενέργεια. Είναι η φούσκα της απολιγνιτοποίησης, η ψεύτικη βίαιη απολιγνιτοποίηση και η λεγόμενη «πράσινη μετάβαση», που ο ίδιος ο Πρωθυπουργός την αναίρεσε τον Απρίλιο στην Κοζάνη, αλλά τώρα, τις τελευταίες είκοσι μέρες, δεν υλοποιείται αυτό που εξήγγειλε τον Απρίλιο -προσέξτε την ασυνέπεια- με αποτέλεσμα η χώρα να πληρώνει πανάκριβο ρεύμα στο εξωτερικό και να είναι και σήμερα στην πιο ακριβή θέση τιμής ενέργειας χονδρεμπορικής στην Ευρώπη.

Γιατί μήπως έχουμε εθνικό σχέδιο για την ενέργεια και το κλίμα; Όχι. Περίπου δύο χρόνια καθυστερεί μετά την αλλαγή των ευρωπαϊκών στόχων να κάνει η Κυβέρνηση σχεδιασμό. Δεν υπάρχει σχεδιασμός μετάβασης.

Μήπως έχουμε κλιματικό νόμο; Μια, αν θέλετε, υποκρισία, μια μεγάλη χαμένη ευκαιρία έχουμε. Ήρθαμε στη Βουλή με έναν κλιματικό νόμο, η Κυβέρνηση δηλαδή, χωρίς τεκμηρίωση, χωρίς συμμετοχή της κοινωνίας, χωρίς κοινωνικό έλεγχο και χωρίς αλλαγές. Μη σας πω ότι ήταν απολύτως αντιεπιστημονικός.

Μήπως έχουμε χωροταξικό σχέδιο για τις ανανεώσιμες πηγές ενέργειας; Μήπως ξέρουμε πού να τοποθετηθούν αυτές οι απαραίτητες μεγάλες μεταρρυθμίσεις και αλλαγές στο ενεργειακό μοντέλο; Όχι. Έχουμε και ακυρωμένο νόμο για τις ενεργειακές κοινότητες και δεν έχουμε σχεδιασμό που θα μπουν οι ανανεώσιμες πηγές ενέργειας.

Μήπως υπάρχει ηλεκτροκίνηση; Από αναβολή σε αναβολή πάνε τα σχέδια φόρτισης ηλεκτρικών οχημάτων. Ούτε ηλεκτροκίνηση έχουμε.

Μήπως εφαρμόζεται ο νόμος για τα πλαστικά μιας χρήσης; Όχι. Νομοθετήθηκε ακόμη μια εξαγγελία Μητσοτάκη και στην αγορά ακόμη κυκλοφορούν και δεν υπάρχει ούτε έλεγχος ούτε οικονομικά εργαλεία.

Τι έχουμε; Έχουμε καύση απορριμμάτων και ιδιωτικοποίηση. Αντί να κάνουμε ανακύκλωση, έχουμε ακριβώς το αντίθετο. Πάμε, δηλαδή, περίπου σαράντα χρόνια πίσω σε αυτά που έκανε η Ευρώπη τη δεκαετία του 1980 και του 1990. Είναι δυνατόν; Και, όμως, στον σχεδιασμό διαχείρισης απορριμμάτων εισήχθη από την Κυβέρνηση η καύση σύμμεικτων απορριμμάτων, ενώ προχωράνε την ιδιωτικοποίηση και στην επεξεργασία και στην καύση, παίρνοντας αρμοδιότητα από την αυτοδιοίκηση. Και, ταυτόχρονα, έχουμε μεγάλα σκάνδαλα εκατοντάδων εκατομμυρίων ευρώ στην ανακύκλωση, που οι δήμοι δεν έχουν κάδους, αλλά γίνονται φοβερά παιχνίδια, τα οποία -προσέξτε- αποκαλύφθηκαν και από την παρακολούθηση του κ. Χατζηδάκη, βγήκαν στη δημοσιότητα σε εφημερίδες. Τα λένε μεταξύ τους ο Υπουργός Περιβάλλοντος με τον Γενικό Γραμματέα Αποβλήτων.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε στο νομοσχέδιο, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ταυτόχρονα, βέβαια, στην κυκλική οικονομία δεν προχωράει η στρατηγική και σε βασικά θέματα του φυσικού περιβάλλοντος έχουμε σοβαρές καθυστερήσεις.

Όσον αφορά τους δασικούς χάρτες, ακυρώθηκε το πρόγραμμα των δασικών χαρτών με τον ν.4685, δεν έχουν προχωρήσει αυτά που είπε η Κυβέρνηση, παραδείγματος χάριν, για τις εκχερσωμένες εκτάσεις, για τις οικιστικές πυκνώσεις. Ο νόμος του 2020 ξεκίνησε να εφαρμόζεται το τέλος του 2022 και πήρε παράταση για το 2023 -τραγικά πράγματα- ενώ, απ’ ότι μαθαίνουμε γιατί τα κρύβει η Κυβέρνηση, έχουμε τριακόσιες τριάντα δύο χιλιάδες αντιρρήσεις. Η Κυβέρνηση μας έλεγε ότι είχαμε πολλές αντιρρήσεις επί ΣΥΡΙΖΑ.

Ταυτόχρονα, όμως, οι εργαζόμενοι δεν έχουν πάει στις δασικές υπηρεσίες και στις δασικές υπηρεσίες -νομίζω ότι το είπε η κ. Καφαντάρη- δεν έχουμε πληρωμένες υπερωρίες, δεν έχουμε πληρωμένα οδοιπορικά, δεν έχουμε καύσιμα για τα οχήματα, δεν έγινε ολοκληρωμένη μεταφορά των διοικητικών υπηρεσιών. Στο πρόγραμμα δασοπροστασίας ακυρώθηκαν οι πέντε χιλιάδες εργαζόμενοι και οι αμοιβές δασοπροστασίας των εργαζομένων πάνε για το 2023 και δεν ξέρουμε αν θα υλοποιηθεί όλο μαζί το 2023.

Άρα, είναι προβληματική, ισχυρά προβληματική η δασική πολιτική. Για να μην αναφερθώ στις δασικές πυρκαγιές όταν κάηκε η βόρεια Εύβοια ολόκληρη και σχεδόν όλη τη βορειοανατολική Αττική με αναζωπυρώσεις εκεί που τάχατες ο κ. Χαρδαλιάς είχε καθαρίσει. Έγιναν αυτά. Έκαναν πρώτα με τα κανάλια διαφήμισης καθαρισμό και μετά κάηκαν οι ίδιες οι εκτάσεις. Ένα βατερλό δυστυχώς υπάρχει σε όλα αυτά.

Και έχουμε πρόσφατα το νέο πρόγραμμα για το οποίο επιχαίρει ο Υφυπουργός, αυτό το «Anti-Nero», το οποίο τι ήταν; Πώς θα πάρει 1 εκατομμύριο ευρώ το ΤΑΙΠΕΔ για να κάνει τη δουλειά των δασικών υπηρεσιών -που την έκαναν ουσιαστικά εκεί τα στελέχη- και πώς θα πάρουν γύρω στα 50 εκατομμύρια οι εργολάβοι και άλλα 22 τώρα στο «Anti-Nero 2», ενώ μένουν απλήρωτοι οι επιβλέποντες για το πρόγραμμα δασοπροστασίας. Και το μόνο που ενδιαφέρει το Υπουργείο είναι να πληρωθεί το ΤΑΙΠΕΔ και οι εργολάβοι. Ε, αυτό δεν είναι προστασία περιβάλλοντος. Αυτό είναι βήματα προς τα πίσω.

Και θυμάμαι τη μεγάλη αντίδραση των δασικών επιστημόνων, όταν είχε μπει ο κ. Χαρδαλιάς και καθαίρεσε όλο το υπόστρωμα, τον υποόροφο, στον Σχινιά, μέσα στις προστατευόμενες περιοχές, χωρίς μελέτες δασικών επιστημόνων. Έτσι σέβεται, τάχατες, το περιβάλλον η Κυβέρνηση του κ. Μητσοτάκη. Για τους εργολάβους και για τις αναθέσεις! Τραγικές παρεμβάσεις, δυστυχώς.

Γιατί αυτή η αγωνία πρέπει να σας πω ότι έρχεται και από τους δασικούς υπαλλήλους και από τα στελέχη των υπηρεσιών που δεν ξέρουν τελικά πώς θα εφαρμοστεί το φετινό πρόγραμμα δασοπροστασίας, όταν το 80% του 2022 πρέπει να υλοποιηθεί φέτος.

Το ίδιο πρόβλημα έχουμε και στα θέματα του φυσικού περιβάλλοντος, με τα οποία εμπλέκονται οι κυρώσεις που συζητάμε σήμερα. Φορείς διαχείρισης προστατευόμενων περιοχών καταργήθηκαν από την Κυβέρνηση Μητσοτάκη. Ειδικές περιβαλλοντικές μελέτες, ανατεθειμένες και χρηματοδοτούμενες από την προηγούμενη κυβέρνηση, την κυβέρνηση ΣΥΡΙΖΑ, δεν έχουν ολοκληρωθεί.

Η δε διαβούλευση που έγινε, κύριε Αμυρά, οδήγησε στο να μπουν ξανά στα συρτάρια, γιατί δεν έχουμε μάθει να έχει πάει έστω ένα προεδρικό διάταγμα στο Συμβούλιο της Επικρατείας. Δεν θα στείλει η Κυβέρνησή σας κανένα προεδρικό διάταγμα στο Συμβούλιο της Επικρατείας.

Αυτό είναι το αποτέλεσμα τεσσάρων χρόνων, σαν να μην περάσατε από το Υπουργείο. Ή, μάλλον, περάσατε και κάνατε τη μεγάλη ζημιά. Αυτό είναι το πρόβλημα, αρνητικό θα είναι το αποτύπωμα. Διότι ακόμα και στους φορείς οι οποίοι ιδρύθηκαν, τι συμβαίνει; Έχουμε -προσέξτε- οκτώ νέους φορείς. Μας κατηγορεί ο κ. Αμυράς γιατί δεν είχαμε προσωπικό. Ιδρύθηκαν το 2018 οι φορείς. Μας κατηγορεί γιατί δεν είχαμε προσωπικό. Μάλιστα. Πώς θα μπορούσαμε να έχουμε προσωπικό, αφού ιδρύθηκαν το 2018; Κανείς δεν ξέρει. Είχαν όμως νέους επιστήμονες από πρόγραμμα του ΟΑΕΔ, που τους σταμάτησε η Κυβέρνηση του κ. Μητσοτάκη.

Επιπλέον, προσέξτε, στους νεοσύστατους φορείς έβαλε έναν ισχυρό βρόγχο για να τους πνίξει, με αποτέλεσμα οι πρώην πρόεδροι των φορέων να έχουν έρθει σε επικοινωνία μαζί μας και να κατηγορούν το Υπουργείο ότι έχει ακόμα ανεκπλήρωτες οικονομικές υποχρεώσεις των φορέων, με αποτέλεσμα να σύρονται σήμερα στις υποχρεώσεις τους οι προηγούμενοι πρόεδροι των φορέων.

Έτσι; Αυτή είναι η αποτελεσματικότητα και η αριστεία. Ντροπή σας δηλαδή. Τους κλείσατε, τους αφήνετε οικονομικές υποχρεώσεις, τους αφήσατε χωρίς εργαζόμενους και σταματήσατε τον διαγωνισμό που θα μονιμοποιούσε, κατά κάποιον τρόπο, τους εργαζόμενους συμβασιούχους και θα έφερνε και εργαζόμενους στους νέους φορείς.

Και βγαίνετε και μιλάτε, ενώ οι εργαζόμενοι εδώ και δέκα, είκοσι χρόνια στους φορείς είναι όμηροι αυτής της Κυβέρνησης και ενώ με το άρθρο 218 του ν.4782 ο κ. Γεωργιάδης θέλει να τεμαχίσει ως μπακλαβά της περιοχές «NATURA» σε υποπεριοχές, για να τις δώσει σε επενδυτές. Γιατί μήπως δεν είναι κοροϊδία το πρόγραμμα για τα «Απάτητα Βουνά»;

Να τα πούμε και αυτά λιγάκι, κύριε Αμυρά. Εμείς δεν φοβόμαστε την αλήθεια.

Προσέξτε. Μία σοβαρή και σωστή πρωτοβουλία για τις περιοχές χωρίς δρόμους, ένα επιστημονικό έργο που τελείωσε και παρέδωσε κριτήρια που έπρεπε να μπούνε στις ειδικές περιβαλλοντικές μελέτες και στα προεδρικά διατάγματα για όλες τις περιοχές «NATURA», για να έχουμε προστασία των περιοχών που δεν έχουν τεμαχιστεί από δρόμους, το πήρατε και το κάνατε ρουσφέτι, προεκλογική εξαγγελία. Δηλαδή δεν εισάγετε τις προδιαγραφές του παραδοτέου, που ορθώς χρηματοδοτήθηκε από πρόγραμμα που είχε ξεκινήσει και από τη δική μας κυβέρνηση, ορθώς παραδόθηκε το έργο, ορθώς μελετήθηκε. Δεν βάζετε τις προδιαγραφές στο επιστημονικό έργο -όχι!-, δεν προστατεύετε τις περιοχές. Όπου πάτε και σας πιέζει κάποιος, λέτε «το βάζω στα «Απάτητα»». Και στα υπόλοιπα; Δεν θα μπουν οι προδιαγραφές παντού;

Δηλαδή, είναι δυνατόν να έγινε αυτό το τεράστιο ρουσφέτι που αποκαλύφθηκε, να μπει, δηλαδή, στην πρώτη κατηγορία το όρος Χατζή που είναι η ιδιαίτερη πατρίδα και εκλογική περιφέρεια του Υπουργού, αλλά να μην μπει, παραδείγματος χάριν, το Μενοίκιο στις Σέρρες που ήταν δεκαπέντε θέσεις παραπάνω και εκεί χωροθετείται φωτοβολταϊκό πάρκο; Έτσι είναι η ισοτιμία; Έτσι είναι το περιβάλλον; Με ρουσφέτια; Ντροπή!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ!

**ΣΩΚΡΑΤΗΣ ΦΑΜΕΛΛΟΣ:** Καταντήσατε ένα καλό εργαλείο, χρήσιμο για τη χώρα, που το έδωσε η επιστημονική κοινότητα, σε μια κοροϊδία, σε ένα ρουσφέτι και πηγαίνετε σε περιοχές και λέτε «εντάσσουμε την τάδε περιοχή στα «Απάτητα», αλλά εντάσσετε το 5% και το άλλο 95% το αφήνετε χωρίς σχεδιασμό. Γιατί δεν υπάρχει χωροταξικός σχεδιασμός για τις περιοχές των «NATURA».

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Φάμελλε, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Και βέβαια, κύριε Πρόεδρε, και κλείνω- το αποτέλεσμα είναι η χώρα να έχει καταδίκη για την έλλειψη θεσμικού πλαισίου για τη βιοποικιλότητα. Το Δεκέμβρη του 2020 καταδικαστήκαμε. Έχει παραπομπές και για την Αθήνα και για τη Θεσσαλονίκη στην ατμοσφαιρική ρύπανση. Σας τα είπαμε.

Δεν έχει ούτε ένα ανατεθειμένο, κυρίες και κύριοι συνάδελφοι, τοπικό πολεοδομικό σχέδιο. Κανένας δήμος δεν έχει ξεκινήσει τη μελέτη του χωροταξικού πολεοδομικού σχεδιασμού. Δεν έχουμε σχεδιασμό για τη θαλάσσια χωροταξία.

**ΠΡΟΕΔΡΕΥΩΝ (Χαράλαμπος Αθανασίου):**  Ωραία, ευχαριστούμε πολύ.

**ΣΩΚΡΑΤΗΣ ΦΑΜΕΛΛΟΣ:** Αντίθετα, τι περνάνε οι Βουλευτές της Νέας Δημοκρατίας; Αναστολή κατεδαφίσεων των τελεσίδικα κατεδαφιστέων αυθαίρετων κτισμάτων. Αυτοί είναι!

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Και το τελευταίο, κύριε Πρόεδρε -και κλείνω- μαθαίνουμε ότι το κύκνειο άσμα της Κυβέρνησης Μητσοτάκη θα είναι η ιδιωτικοποίηση του νερού και των απορριμμάτων. Ετοιμάζονται οι αθεόφοβοι να φέρουν νομοσχέδιο για Ρυθμιστική Αρχή Νερού και Αποβλήτων, κάτι που αποκρούσαμε στα μνημόνια -όπου μας οδήγησε η χρεοκοπία του ΠΑΣΟΚ και της Νέας Δημοκρατίας- για να έχουν από την πίσω πόρτα με Ρυθμιστική Αρχή Νερού και Αποβλήτων ιδιωτικοποίηση της ύδρευσης, της αποχέτευσης και της διαχείρισης απορριμμάτων.

Το ξεκαθαρίζουμε, κύριε Πρόεδρε. Όλες οι προσπάθειες ιδιωτικοποίησης και πλιάτσικου θα πέσουν την επόμενη μέρα των εκλογών με μια προοδευτική δημοκρατική κυβέρνηση. Δεν πάει άλλο με αυτή την Κυβέρνηση. Δεν πάει άλλο με το ξεπούλημα και την υποβάθμιση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Είμαι υποχρεωμένος, όμως, κύριε Φάμελλε, και προς όλους τους συναδέλφους να τονίσω ότι υπάρχει ένας Κανονισμός. Το άρθρο 66 του Κανονισμού λέει ποιος είναι ο χρόνος ομιλίας…

**ΣΩΚΡΑΤΗΣ ΦΑΜΕΛΛΟΣ:** Για τον Κοινοβουλευτικό Εκπρόσωπο, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Ακούστε να σας πω: Μιλήσατε εντεκάμισι λεπτά και δεν αναφερθήκατε στο νομοσχέδιο. Έχουμε πει ότι ο αγορητής ή ο Βουλευτής όταν μιλάει δεν μπορεί να απομακρύνεται από το θέμα.

**ΣΩΚΡΑΤΗΣ ΦΑΜΕΛΛΟΣ:** Ποιος Βουλευτής, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Η εξαίρεση υπάρχει για τους Αρχηγούς των κομμάτων και τους Κοινοβουλευτικούς Εκπροσώπους, που μπορούν να κάνουν μια σύντομη αναφορά στην επικαιρότητα. Όμως, δεν μπορεί να εξαντλείται όλος ο χρόνος, όταν τον διπλασιάζουμε κιόλας, γιατί αυτό είναι και σε βάρος των συναδέλφων και δημιουργεί ένα πρόβλημα για την εφαρμογή του Κανονισμού. Δεν είναι δυνατόν τώρα τα πέντε λεπτά να τα κάνουμε δέκα -και καλώς τα κάναμε- και να μη μιλάτε τόσο πολύ για το νομοσχέδιο και να ασχολείστε με την επικαιρότητα, αντικείμενο το οποίο είναι ενδεχομένως αντικείμενο του κοινοβουλευτικού ελέγχου.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ως κοινοβουλευτικός δικαιούμαι να μιλάω για ό,τι θέλω.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει τώρα, αυτό δεν το είπα τώρα, το έχω πει και άλλες φορές, δεν το λέω για σας. Γενική τοποθέτηση είναι για όλους.

Ο κ. Χήτας, Κοινοβουλευτικός Εκπρόσωπος της Ελληνικής Λύσης, έχει τον λόγο.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Η αλήθεια είναι ότι δεν θα έπαιρνα τον λόγο, αλλά δύο λεπτά θα μιλήσω, δεν θα εξαντλήσω όλον τον χρόνο μου, για παρέμβαση, μιας και τέθηκαν κάποια θέματα πολύ σοβαρά. Η επικαιρότητα είναι αυτή, που δεν μπορούμε να μην τοποθετηθούμε και εμείς γύρω από αυτά που βλέπουν το φως της δημοσιότητας τις τελευταίες ημέρες.

Αυτό που θέλω να πω έχει να κάνει με την υποκρισία των κομμάτων που έχουν κυβερνήσει αυτή τη χώρα, με την υποκρισία της Νέας Δημοκρατίας, του ΣΥΡΙΖΑ και του ΠΑΣΟΚ γύρω από ένα πολύ σοβαρό θέμα, όταν τα τρία κόμματα αυτά παίζουν με τους θεσμούς για μικροκομματικές σκοπιμότητες και οφέλη, όταν τα τρία κόμματα αυτά δεν σέβονται ούτε καν το Σύνταγμα προς άγρα ψήφων. Και αυτό είναι κάτι το οποίο μας θλίβει.

Και θέλω να ζητήσω, κύριε Πρόεδρε, απευθυνόμενος στη Νέα Δημοκρατία, που την εκπροσωπούν ο Υφυπουργός τώρα και ένας Βουλευτής, να μας πουν ακριβώς τι εννοούν στη Νέα Δημοκρατία, όταν λένε ότι θα ρίξουν άπλετο φως. Γιατί όταν ακούμε το άπλετο φως από τη Νέα Δημοκρατία, εμείς καταλαβαίνουμε το μαύρο σκοτάδι. Μαύρο σκοτάδι! Και οι τελευταίες εξελίξεις αναφορικά με τη διεύρυνση της υπόθεσης των υποκλοπών επιβεβαιώνουν απόλυτα αυτό που ακριβώς εννοεί η Νέα Δημοκρατία όταν λέει «διαφάνεια παντού!». Τι εννοεί; Όταν προαναγγέλλει άπλετο φως, νομοθετεί ουσιαστικά το μαύρο σκοτάδι.

Και δείτε την υποκρισία: Είναι στα σχοινιά, στα κάγκελα η Νέα Δημοκρατία και ο ΣΥΡΙΖΑ τώρα. Με διάφορες δηλώσεις και πολιτικούς θεατρινισμούς απευθύνονται στον σκληρό πυρήνα του κομματικού τους ακροατηρίου. Και τι λένε; «Εσείς, εμείς, εμείς λέμε, εσείς λέτε», υποκριτικά. Γιατί; Και τα τρία κόμματα! Γιατί είναι ίδιοι!

Γιατί, κύριε Πρόεδρε, θα σας πω εγώ: Σε μία άλλη ανεξάρτητη αρχή, στο ΑΣΕΠ, τα βρήκαν. Ε, εκεί πρέπει να βολέψουμε κόσμο! Στο ΑΣΕΠ τα βρήκαν, ποιοι θα μπούνε, ποιος θα είναι ο πρόεδρος, ο αντιπρόεδρος, τα μέλη, μια χαρά μοίρασαν την πίτα, γιατί εκεί έχουμε διορισμούς, προσλήψεις, βολέματα και μοιράζεται η πίτα. Στην ΑΔΑΕ δεν τα βρίσκουμε τώρα.

Κοιτάξτε, ένας από τους λόγους που ζητήσαμε τον λόγο σήμερα είναι για να ξεκαθαρίσουμε, απευθυνόμενοι στις Ελληνίδες και στους Έλληνες, κυρίως ,το εξής, γιατί νομίζω ότι εδώ δεν έχει και νόημα: Εμείς πολιτικά παιχνίδια με τους θεσμούς δεν κάνουμε. Η Ελληνική Λύση, ο Κυριάκος Βελόπουλος, οι Βουλευτές του, τα στελέχη του κόμματος πολιτικά παιχνίδια με τους θεσμούς δεν κάνουμε.

Όσο δε για τον κ. Ντογιάκο, τον Εισαγγελέα του Αρείου Πάγου, τώρα τι κάνει; Χρησιμοποιεί νόμο της Νέας Δημοκρατίας για να ακυρώσει επί της ουσίας το Σύνταγμα και να μην επιτρέψει την υπόθεση αυτή να εξελιχθεί.

Τι έχουμε τώρα εδώ, όμως, εμείς και πού δικαιώνεται η Ελληνική Λύση; Θα κλείσω με αυτό. Πού δικαιώνεται η Ελληνική Λύση; Από την πρώτη μέρα που έχουμε έρθει εδώ, το 2019, φωνάζουμε για την υπεραριθμία, τον πλεονασμό που υπάρχει στις ανεξάρτητες αρχές, οι οποίες αριθμούν τριάντα πέντε, τριάντα έξι, τριάντα επτά; Δεν ξέρουμε πόσες είναι. Λέμε ότι κοντά στο 1 δισεκατομμύριο τον χρόνο κοστίζουν οι ανεξάρτητες αρχές, οι οποίες ουσιαστικά υποκαθιστούν το κράτος, την Κυβέρνηση, γιατί όλες τις δουλειές τις κάνουν οι ανεξάρτητες αρχές.

Τι λέμε εμείς; Να καταργηθούν, εκτός από τις πέντε. Και τι κάνει η Νέα Δημοκρατία; Μας δικαιώνει. Γιατί;

Διότι, κύριε Υφυπουργέ, έρχεται η Κυβέρνηση της Νέας Δημοκρατίας και ακυρώνει την Αρχή Διασφάλισης Απορρήτου Επικοινωνιών. Άρα απορρίπτει ουσιαστικά και ακυρώνει την ανεξάρτητη αρχή η ίδια η Κυβέρνηση. Άρα δεν υπάρχει λόγος να υπάρχουν. Όποτε σας βολεύει υπάρχει η ανεξάρτητη αρχή, κατά το Σύνταγμα. Όποτε δεν σας βολεύει, κάνετε του κεφαλιού σας εσείς. Άρα, ουσιαστικά, ακυρώνετε τις ανεξάρτητες αρχές.

Είστε ίδιοι και οι τρεις σας! Είστε μέσα στο ίδιο πολιτικό παιγνίδι και στήνετε πολιτικούς καβγάδες στη Βουλή, στα πάνελ, στα δελτία, στις τηλεοράσεις μόνο και μόνο για να κάνετε το δικό σας πολιτικό παιγνίδι. Δεν σας ενδιαφέρει τίποτα. Τόσο ίδιοι είστε! Ένα δισεκατομμύριο πληρώνουν οι Έλληνες φορολογούμενοι για τις τριάντα έξι, τριάντα επτά ανεξάρτητες αρχές, τις οποίες εσείς γράφετε στα παλιά σας τα παπούτσια και κάνετε αυτό που σας καπνίσει. Ένα δισεκατομμύριο χρήματα, τα οποία θα μπορούσαμε άμεσα να ρίξουμε στην κοινωνία, στον Έλληνα πολίτη, στην Ελληνίδα και τον Έλληνα που πεινάνε, που δεν έχουν να φάνε, να στηρίξουμε τις επιχειρήσεις τους, να στηρίξουμε τα νοικοκυριά τους, να στηρίξουμε τον οικογενειακό τους προϋπολογισμό. Ένα δισεκατομμύριο χρήματα πεταμένα σε ανεξάρτητες αρχές, τις οποίες εσείς οι ίδιοι καταργείτε.

Αυτά τα χρήματα, λοιπόν, η Ελληνική Λύση θα ρίξει άμεσα στην κοινωνία, άμεσα στα νοικοκυριά, για να στηρίξουν την Ελληνίδα και τον Έλληνα. Όλα τα υπόλοιπα είναι αισχρά πολιτικά παιγνίδια, τα οποία εμάς μας αφήνουν όχι μόνο αδιάφορους, αλλά και αηδιασμένους.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, αλλά, μιας και ξεφύγατε από το θέμα, είμαι υποχρεωμένος να σας πω ότι οι ανεξάρτητες αρχές δεν είναι ότι δεν ελέγχονται και αυτές. Υπάρχει δικαιοσύνη πάνω από αυτές, υπάρχει θεσμικό πλαίσιο που προβλέπει για όλες τις αρχές τι γίνεται.

Εν πάση περιπτώσει, ο εισαγγελέας του Αρείου Πάγου, όταν σε αυτή την περίπτωση -δεν λέω αν είναι σωστή ή όχι η γνωμοδότηση, προς Θεού!- εμπλέκεται και η ποινική δικαιοσύνη με την υπόθεση αυτή, έχει δικαίωμα να γνωμοδοτήσει. Το αν τηρηθεί από τη δικαιοσύνη ή όχι εκτιμάται ελεύθερα. Δεν δεσμεύει.

Συνεπώς να είμαστε πιο προσεκτικοί σε αυτά, πολύ περισσότερο που ο κ. Ντογιάκος δεν νομίζω ότι έβγαλε απόφαση με σκοπιμότητα. Εξάλλου, η ιστορία του όλη δείχνει ότι και θάρρος έχει και επιστημοσύνη.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όπως είναι γνωστό, περιβάλλον και ηλεκτρισμός είναι μια πολύ κρίσιμη εξίσωση. Όσοι, όμως, υποστηρίζουν ότι χωρίς την κατάργηση του Χρηματιστηρίου της Ενέργειας, αυτού του «ναού της κερδοσκοπίας», το οποίο εισήγαγε και θέσπισε η προηγούμενη κυβέρνηση, του ΣΥΡΙΖΑ, και το οποίο αξιοποιεί σήμερα η Κυβέρνηση της Νέας Δημοκρατίας, χωρίς τη σύγκρουση και την έξοδο από το εμπόριο ρύπων, χωρίς τη σύγκρουση με τις επιλογές, τις οδηγίες και τους κανονισμούς της Ευρωπαϊκής Ένωσης και, βεβαίως, τη νέα «μεγάλη ιδέα» του ευρωπαϊκού και αμερικανικού κεφαλαίου περί πράσινης, δήθεν, μετάβασης, χωρίς την κατάργηση και όχι τη μείωση τόσο όσο επιτρέπει η Ευρωπαϊκή Ένωση, όπως λέει ο ΣΥΡΙΖΑ, την κατάργηση -επαναλαμβάνω- του ειδικού φόρου κατανάλωσης και, βεβαίως, τη θέσπιση πλαφόν στις ανώτερες τιμές στο ηλεκτρικό ρεύμα, δεν μπορεί να υπάρξει ανακούφιση από τις υπέρογκες τιμές της ηλεκτρικής ενέργειας για τα λαϊκά νοικοκυριά. Δεν μπορεί να περιοριστεί, αντίθετα θα εξαπλώνεται η ενεργειακή φτώχεια και όσοι υποστηρίζουν το αντίθετο απλώς κοροϊδεύουν τον κόσμο.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Δελή.

Κύριε Αρσένη, εν όψει τού ότι και εσείς δεν έχετε Κοινοβουλευτικό Εκπρόσωπο, θέλετε δύο λεπτά για να συμπληρώσετε κάτι ή είστε καλυμμένος;

**ΚΡΙΤΩΝ - ΗΛΙΑΣ ΑΡΣΕΝΗΣ:** Ναι, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Έχετε δύο λεπτά, για την ισότητα των όπλων.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Δεν έχουμε κάτι ουσιαστικό να συμπληρώσουμε. Απλώς θα ολοκληρώσω αυτά που δεν είχα προλάβει στην ουσία να πω στην ομιλία μου. Αφορά το τι γίνεται στο τρίτο κομμάτι της σύμβασης, δηλαδή για τη διασυνοριακή ρύπανση και τους ρύπους, και για την καταγγελία που έχουμε αυτή τη στιγμή από την Ευρωπαϊκή Επιτροπή για τη ρύπανση πέρα από τα όρια που επιβάλλει η οδηγία για τους αέριους ρύπους και για την ποιότητα του αέρα. Έχουμε καταγγελία και για τη Θεσσαλονίκη και για την Αθήνα, ενώ έπεται και ο Βόλος.

Η Κυβέρνηση προχωράει με την καύση απορριμμάτων. Διακομματικά προχώρησαν οι προηγούμενες κυβερνήσεις -και η Νέα Δημοκρατία και ο ΣΥΡΙΖΑ και το ΠΑΣΟΚ - ΚΙΝΑΛ- να αδειοδοτούν και να ενισχύουν την καύση απορριμμάτων στις τσιμεντοβιομηχανίες, κάτι που είναι τεκμηριωμένο ότι οδηγεί σε παραγωγή φουρανίων, διοξινών δηλαδή, που είναι βιοσυσσωρευτικές και δεν έχουν κανένα όριο, καθώς είναι ανεπίτρεπτο και το παραμικρό. Προχωράνε σε μονάδες καύσης σε όλα τα αστικά κέντρα, και στον ΧΥΤΑ Φυλής -αντί να τον κλείσουν-, αλλά και στο Σχιστό, όπως και αλλού στην Αθήνα. Περικυκλώνουν και το Λεκανοπέδιο οι μονάδες καύσης, όπως και άλλες περιοχές της Ελλάδας. Αυτό είναι κάτι που επίσης έχει δραματικές επιπτώσεις. Και αυτοί οι ρύποι που παράγονται είναι βιοσυσσωρευτικοί.

Και μας λένε ότι ένα κομμάτι δεν οφείλεται, λέει, στην καύση από απορρίμματα, οφείλεται στους καυστήρες. Τα λένε αυτά οι ίδιοι που πριν από λίγο καιρό έλεγαν στον κόσμο «γυρίστε στους καυστήρες πετρελαίου», αντί να πάμε σε μια εγκατάσταση φωτοβολταϊκών στη στέγη, με αντλίες θερμότητας και με οτιδήποτε άλλο χρειάζεται για να υπάρξει θέρμανση μέσω πράσινου ηλεκτρισμού. Ο πράσινος ηλεκτρισμός μπορεί να παραχθεί χωρίς αιολικά στη φύση, κατευθείαν με φωτοβολταϊκά στο ανθρωπογενές περιβάλλον, στις στέγες, στις ταράτσες και στις άλλες ανθρώπινες παρεμβάσεις, στα ήδη τσιμεντοποιημένα τοπία, δηλαδή. Όμως, δεν κάνουν αυτό. Μας παρουσιάζουν συνέχεια αδιέξοδα, για να δικαιολογήσουν εξυπηρετήσεις.

Καμμιά συζήτηση για τον σιδηροδρομικό άξονα στον Βόρειο Οδικό Άξονα της Κρήτης, ώστε να γίνει ένας σιδηροδρομικός άξονας. Καμμία συζήτηση για την Ιόνια σιδηροδρομική σύνδεση. Καμμία συζήτηση για όλα αυτά που θα μας επέτρεπαν να φύγουμε από το αυτοκίνητο, να φύγουμε από το αεροπλάνο και να πάμε σε μέσα σταθερής τροχιάς και σταθερής εξυπηρέτησης για τους πολίτες. Αυτές είναι οι λύσεις. Υπάρχει μια ευτοπία, δηλαδή, που είναι εφικτή. Αυτή την ευτοπία την αποφεύγουν. Θέλουν να μας πάνε σε δυστοπίες για έναν πάρα πολύ απλό λόγο, γιατί αυτές βολεύουν συγκεκριμένους επιχειρηματίες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Αρσένη.

Τώρα θα πάρει τον λόγο ο κύριος Υπουργός.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, δεν δικαιούμαι και εγώ δευτερολογία;

**ΠΡΟΕΔΡΕΥΩΝ (Χαράλαμπος Αθανασίου):** Κυρία Καφαντάρη, από τον ΣΥΡΙΖΑ είστε εδώ και οι δύο. Είπαμε ότι ο κ. Αρσένης πήρε τον λόγο κατά παρέκκλιση, επειδή δεν υπήρχε Κοινοβουλευτικός Εκπρόσωπος. Ελάτε τώρα!

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Πριν μπω στα θέματα των νομοσχεδίων, θα κάνω ένα σχόλιο πολιτικό, διότι άκουσα εδώ τον Κοινοβουλευτικό Εκπρόσωπο του ΣΥΡΙΖΑ, τον κ. Φάμελλο, να εξαπολύει μύδρους και να βγάζει κηρύγματα περί πολιτικής ηθικής, όταν εκπροσωπεί ένα κόμμα του οποίου δύο πρωτοκλασάτα στελέχη, δύο πρωτοκλασάτοι του Υπουργοί, βρίσκονται κατηγορούμενοι στο Ειδικό Δικαστήριο με πάρα πάρα πολύ βαριές κατηγορίες. Θέλει, λοιπόν, μια σεμνότητα το πράγμα. Θέλει μια σεμνότητα. Εντάξει! Δεν είμαστε ούτε λωτοφάγοι ούτε δεν ξέρω εγώ τι άλλο!

Έρχομαι τώρα στο θέμα...

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Στο κόμμα σας πάντως παραιτούνται Βουλευτές και έρχεστε και λέτε…

**ΣΩΚΡΑΤΗΣ ΦΑΜΕΛΛΟΣ:** Τον Πάτση και τον Χειμάρα…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Προσέξτε! Ο ένας Υπουργός του ΣΥΡΙΖΑ είναι στο Ειδικό Δικαστήριο για παρεμβάσεις στο έργο της δικαιοσύνης -δεν υπάρχει χειρότερο- και ο άλλος για παρεμβάσεις στο τηλεοπτικό τοπίο, για χειραγώγηση δηλαδή της πληροφόρησης των Ελλήνων πολιτών. Δηλαδή δύο στα δύο! Συγχαρητήρια! Έχετε πάρει και «ΛΟΤΤΟ» και «ΤΖΟΚΕΡ» και όλα μαζί, έχετε πετύχει και τζακ - ποτ! Λοιπόν, πάμε παρακάτω.

Ερχόμαστε να πούμε ότι εάν δούμε σήμερα το θερμόμετρο -όχι το πολιτικό, αλλά της ατμόσφαιρας-, θα δούμε ότι είμαστε στους δεκαπέντε και δεκαέξι βαθμούς κελσίου. Και μέχρι το τέλος της εβδομάδας η θερμοκρασία θα φτάσει τους είκοσι βαθμούς κελσίου. Βιώνουμε, δηλαδή, μια παρατεταμένη άνοιξη μέσα στον χειμώνα. Πριν από λίγες ημέρες παρακολουθήσαμε όλη αυτή την πρωτοφανή «βόμβα» κακοκαιρίας στη Βόρεια Αμερική, όπου η θερμοκρασία μέσα σε σαράντα πέντε λεπτά της ώρας μειώθηκε κατά εξήντα βαθμούς κελσίου.

Η κλιματική κρίση, λοιπόν, δεν είναι κάτι που ήρθε έξωθεν, από τον ουρανό. Είναι απόρροια των ανθρωπογενών δραστηριοτήτων επί αιώνες και ιδιαίτερα τις τελευταίες δεκαετίες. Άρα, λοιπόν, για να αντιμετωπίσεις την κλιματική κρίση, πέραν των σημαντικών διεθνών συμφωνιών που πρέπει να τηρείς, πρέπει να προστατέψεις και τη βιοποικιλότητά σου.

Εμείς, λοιπόν, ως Κυβέρνηση και ως Υπουργείο Περιβάλλοντος, προσπαθούμε να αλλάξουμε την περιβαλλοντική νοοτροπία του κράτους, της περιφερειακής και τοπικής αυτοδιοίκησης και των πολιτών και σε μεγάλο βαθμό το πετυχαίνουμε. Εδώ και τέσσερα χρόνια η Κυβέρνηση προχωράει με πραγματικές μεταρρυθμίσεις, έτσι όπως το Υπουργείο Περιβάλλοντος και ο Υπουργός κ. Κώστας Σκρέκας έχει χαράξει τον δρόμο και, βεβαίως, δίνοντας μεγάλη έμφαση στις ανανεώσιμες πηγές ενέργειας, στον αέρα, στον ήλιο, στο κύμα, στα υδροηλεκτρικά και στη γεωθερμία.

Αυτός είναι ο χρυσός, αυτό είναι το δικό μας πλεονέκτημα, οι ανανεώσιμες πηγές ενέργειας, η πράσινη, καθαρή, φτηνή και δημοκρατική ενέργεια, που εμείς προωθούμε με κάθε τρόπο και ας βρίσκουμε μπροστά μας πάρα πολλούς ανθρώπους -όχι σε σχέση με τον γενικό πληθυσμό- είτε πλανημένους σε σχέση με την ευθύνη για την πράσινη καθαρή ενέργεια είτε με στόχο να δημιουργήσουν εμπόδια σε αυτή την ομαλή και πολύ σημαντική προσπάθεια της χώρας να απεξαρτηθεί από τα βρώμικα καύσιμα.

Θα σας αναφέρω δύο πράγματα μόνο:

Με τον ν.4951 απλοποιήσαμε τη διαδικασία της αδειοδότησης των ανανεώσιμων πηγών ενέργειας, τσακίζοντας τη γραφειοκρατία, επιταχύνοντας τους χρόνους και διατηρώντας και επαυξάνοντας τους σκληρούς περιβαλλοντικούς κανόνες.

Το ίδιο κάναμε και με τον Εθνικό Κλιματικό Νόμο. Ο ν.4936/2022 είναι ο πρώτος Εθνικός Κλιματικός Νόμος που διαθέτει η χώρα και έχουμε πλέον ένα απτό δεκαετές σχέδιο που μας οδηγεί στο να προωθούμε την ηλεκτροκίνηση, την απολιγνιτοποίηση ως το 2028 -παρά τις περί του αντιθέτου κραυγές- και τη μείωση των εκπομπών αερίων του θερμοκηπίου από κτήρια, επιχειρήσεις και, φυσικά, από οχήματα.

Παράλληλα, η χώρα συμμετέχει ενεργά και πρωταγωνιστικά σε όλες τις μεγάλες διεθνείς διασκέψεις. Είναι παρούσα σε όλες τις διεθνείς συναντήσεις, όπως έκανε βεβαίως και με την COP27 με την παρουσία του Πρωθυπουργού και του Υπουργού, του κ. Κώστα Σκρέκα, στο Σαρμ Ελ Σέιχ της Αιγύπτου τον Νοέμβριο. Εκεί, μετά από μια εβδομάδα δύσκολων διαπραγματεύσεων, διατηρήθηκαν ζωντανοί οι στόχοι για μακροπρόθεσμη και εφικτή διατήρηση, σταθεροποίηση της ανόδου της θερμοκρασίας κατά ενάμιση βαθμό, όπως δηλαδή προβλέπει η Συμφωνία των Παρισίων.

Παράλληλα, τον Δεκέμβριο που μας πέρασε είχαμε τη συμμετοχή μας στο Μόντρεαλ στην COP15, για τη σύμβαση της Βιολογικής Ποικιλότητας των Ηνωμένων Εθνών. Και εκεί επετεύχθη μια σημαντική, θα έλεγα, συμφωνία, για να τεθεί ένα νέο πλαίσιο για την προστασία της βιοποικιλότητας και διατηρώντας τον στόχο της προστασίας κατά 30% των εδαφών και των ωκεανών έως το 2030.

Εμείς στο Υπουργείο Περιβάλλοντος λέμε ότι για κάθε ένα είδος πανίδας ή χλωρίδας που προστατεύουμε, για κάθε έναν οικότοπο, για κάθε ένα σύστημα βιοτόπων που προστατεύουμε ή, ακόμα καλύτερα, που εξυγιαίνουμε, με αυτό τον τρόπο επιτυγχάνουμε μια σημαντική νίκη απέναντι στην κλιματική κρίση.

Πάμε, λοιπόν, να δούμε τα θεμελιακά, τα σπουδαία περιβαλλοντικά βήματα που έχει κάνει η χώρα μας με μπροστάρη το Υπουργείο Περιβάλλοντος, διότι αυτή είναι και η ευθύνη του.

Για τα «Απάτητα Βουνά», ακούσαμε το εξής παράδοξο, κύριε Πρόεδρε. Ακούσαμε ότι ναι, ο ΣΥΡΙΖΑ λέει ότι «θέλουμε και αναγνωρίζουμε τη σημασία του εργαλείου και της επιστημονικής δουλειάς του Πανεπιστημίου των Ιωαννίνων, που μας οδηγεί στο να κηρύσσουμε περιοχές άνευ δρόμων ως προστατευόμενες, αλλά δεν αναγνωρίζουμε τα ʺΑπάτητα Βουνάʺ». Τους ενδιαφέρει και συμφωνούν με το εργαλείο, αλλά δεν συμφωνούν με το επίδικο.

Εδώ, λοιπόν, έχουμε κάνει μία σπουδαία μεταρρύθμιση. Έως σήμερα έχουμε κηρύξει απάτητα βουνά σε επτά μεγάλους ορεινούς όγκους. Τι σημαίνει αυτό; Σημαίνει ότι απαγορεύουμε τη διάνοιξη οποιουδήποτε δρόμου ή την κατασκευή της οποιασδήποτε τεχνητής επιφάνειας. Έχουμε βάλει στα απάτητα βουνά τριακόσια ογδόντα δύο τετραγωνικά χιλιόμετρα των Λευκών Ορέων στους νομούς Χανίων και Ρεθύμνου. Έχουμε βάλει σχεδόν το σύνολο του όρους Σάος στη Σαμοθράκη, του ψηλότερου βουνού του Αιγαίου.

Στη Σαμοθράκη έχουμε την ενδημική μαργαρίτα centaurea samothracica και χίλια τετρακόσια σαράντα ένα διαφορετικά φυτά που πρέπει να προστατεύσουμε και το κάνουμε.

Επίσης, στον Σμόλικα, το δεύτερο ψηλότερο βουνό της χώρας, εκατόν δύο τετραγωνικά χιλιόμετρα έχουμε βάλει στη μεταρρύθμιση των απάτητων βουνών. Στον Σμόλικα έχουμε όρνια και αρπακτικά πολύ σημαντικά, έχουμε φιδαετούς, έχουμε χρυσαετούς, έχουμε σφικάριδες. Το ίδιο κάναμε και με την Τύμφη, διακόσια δύο τετραγωνικά χιλιόμετρα σε απόλυτη προστασία στην ουσία στον Νομό Ιωαννίνων. Εκεί έχουμε το αγριόγιδο, έχουμε την καφέ αρκούδα, έχουμε τον λύκο.

Στον Ταΰγετο, στους Νομούς Λακωνίας και Μεσσηνίας δηλαδή, βάλαμε σε προστασία εκατόν σαράντα πέντε περίπου τετραγωνικά χιλιόμετρα. Ο Ταΰγετος είναι ένα από τα λιγότερο εξερευνημένα βουνά της χώρας, παρά το γεγονός ότι διαθέτει είκοσι ένα μικροενδημικά φυτά. Βάλαμε στα απάτητα βουνά εκατό τετραγωνικά χιλιόμετρα από την οροσειρά των Αγράφων στους Νομούς Καρπενησίου και Καρδίτσας, γιατί έχει βιότοπους σημαντικότατους με είδη αλπικής και υποαλπικής ζώνης.

Βάλαμε στο όρος Χατζή, που έχει μεγάλη σημασία για τον ενδημισμό στον Νομό Τρικάλων, σαράντα πέντε τετραγωνικά χιλιόμετρα και τώρα είμαστε έτοιμοι, όπως ο Πρωθυπουργός είχε εξαγγείλει κατά την πρόσφατη επίσκεψή του στην Τρίπολη, να βάλουμε στα απάτητα βουνά και το όρος Μαίναλο, το οποίο βεβαίως έχει τεράστια σημασία όσον αφορά στα δάση του, δηλαδή στην κεφαλληνιακή ελάτη και στη μαύρη πεύκη, αλλά έχει και σπάνια είδη λεπιδόπτερων.

Πέραν αυτών των οκτώ βουνών, μελετάμε και μετά ακολουθούν τα επόμενα δέκα και είκοσι και πενήντα βουνά που θα βάλουμε στα απάτητα.

Έχουμε και το προεδρικό διάταγμα του Ολύμπου. Από πέρυσι, με το προεδρικό διάταγμα που ολοκληρώσαμε, ο Όλυμπος επιτέλους βρίσκεται σε ένα καθεστώς ισχυρής προστασίας, διακόσιες εξήντα επτά χιλιάδες στρέμματα, εκ των οποίων οι διακόσιες τριάντα τέσσερις χιλιάδες στρέμματα είναι το εθνικό πάρκο. Έγινε η ζωνοποίηση, καθορίστηκε η περιφερειακή ζώνη και ξέρουν πλέον άπαντες τι μπορούν και τι δεν μπορούν να κάνουν στον Όλυμπο.

Δασικοί χάρτες: Μεγάλη η κουβέντα για τους δασικούς χάρτες. Η Κυβέρνηση θεωρεί τους δασικούς χάρτες ένα πολυτιμότατο εργαλείο για να προστατεύσουμε τα δάση μας, αλλά και, βεβαίως, τα νόμιμα δικαιώματα των ιδιοκτητών. Στους δασικούς χάρτες παραλάβαμε από την κυβέρνηση του ΣΥΡΙΖΑ ένα κυριολεκτικό μπάχαλο, εκατόν ογδόντα χιλιάδες αντιρρήσεις πολιτών έναντι των αναρτημένων επί ΣΥΡΙΖΑ δασικών χαρτών, οι οποίοι ήταν γεμάτοι λάθη, δεδομένου ότι αρκετοί από τους μελετητές δεν είχαν κάνει ούτε καν αυτοψία στις περιοχές.

Τι κάναμε εμείς, λοιπόν; Τον Δεκέμβριο του 2022, πριν από ένα μήνα, ολοκληρώσαμε την ανάρτηση και την κύρωση στο 95% των αναρτημένων χαρτών, δηλαδή σε ένα ποσοστό πάνω από το 90%, 91%, 92% της επικράτειας έχουμε κυρωμένους δασικούς χάρτες πλέον. Όμως, για να φτάσουμε εκεί έπρεπε να μαζέψουμε το χάλι που μας είχε αφήσει ο ΣΥΡΙΖΑ.

Τι κάναμε; Πρώτον, λύσαμε το ζήτημα με το ιδιοκτησιακό καθεστώς εκεί που δεν υφίστατο βάσει νόμου και Συντάγματος το τεκμήριο κυριότητας υπέρ του δημοσίου. Κρήτη, νησιά βορείου Αιγαίου όπως η Λέσβος, όπως η Χίος, όπως επίσης στα νησιά του Ιονίου, οι Κυκλάδες, η ανατολική και η δυτική Μάνη, εκεί όπου δεν ίσχυε το τεκμήριο κυριότητας του δημοσίου, δυστυχώς οι πολίτες έπαιρναν ένα χαρτάκι στο σπίτι τους που τους έλεγε το ελληνικό δημόσιο «σου κάνω αγωγή, αυτό το χωράφι είναι δικό μου και πήγαινε φέρε μου εσύ τίτλους ιδιοκτησίας». Αυτό, λοιπόν, το αλλάξαμε και φέραμε μια ισορροπία στη σχέση του πολίτη με το ελληνικό κράτος.

Αλλάξαμε επίσης και νομοθετήσαμε για τους δασωμένους αγρούς επτά εκατομμύρια στρέμματα αγροτικής γης, η οποία κατά το παρελθόν και μέσα στις δεκαετίες για πολλούς και διάφορους λόγους είχε εγκαταλειφθεί ως προς την αγροτική καλλιέργεια, είχε λογγιάσει και η Δασική Υπηρεσία θεωρούσε ότι έπρεπε να διεκδικήσει και αυτές τις εκτάσεις, παρά το γεγονός ότι ήταν αγροτικές και ιδιωτικές. Επτά εκατομμύρια στρέμματα, τα λεγόμενα ΑΔ τροποποιήσαμε με το άρθρο 67/998 του νόμου του ’79 και βεβαίως, σύμφωνα με τον νόμο, αποδώσαμε πίσω στους ιδιοκτήτες τη δυνατότητα να καλλιεργήσουν ξανά αυτά τα χωράφια ή να κάνουν άλλες δραστηριότητες σύμφωνα με τη νομοθεσία.

Επίσης, κάναμε και κάτι ακόμα, την κατάτμηση. Εάν είχες σε ένα χωράφι πέντε στρέμματα -λέω εγώ- και τα τριάντα τετραγωνικά μέτρα έγιναν δασικά, δεν μπορούσες ούτε να το μεταβιβάσεις στα παιδιά σου ούτε να το πουλήσεις ούτε να κάνεις τίποτε. Υπήρχε μεγαλύτερη τρέλα από αυτό;

Φέραμε εμείς, λοιπόν, το άρθρο 153 του ν.4819/2021 και δώσαμε τη δυνατότητα, ακόμα και αν υπάρχει ένα κομμάτι δασικό μέσα στο μη δασικό όλων, να μπορεί και να μεταβιβαστεί και να πουληθεί και να αγοραστεί. Απλή λογική.

Επίσης, αναμορφώσαμε τους δασικούς χάρτες με την ενσωμάτωση σε αυτούς των προδήλων σφαλμάτων…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, συγγνώμη που σας διακόπτω…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Για το προηγούμενο, βγάλτε και μία εγκύκλιο γιατί έχουν μπερδευτεί οι συμβολαιογράφοι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, βεβαίως, το ξέρω το θέμα. Έχουμε συνεννοηθεί με το Υπουργείο Δικαιοσύνης. Είχαμε ξαναβγάλει άλλη μια εγκύκλιο -όχι εμείς, το Υπουργείο Δικαιοσύνης- προς τους συμβολαιογράφους. Θα βγάλουμε και δεύτερη σε συνεργασία με το Υπουργείο Δικαιοσύνης, γιατί κάποιοι συμβολαιογράφοι ακόμα δεν έχουν εντυπώσει αυτές τις νομοθετικές ρυθμίσεις και εν πάση περιπτώσει θα το λύσουμε ακόμη και αυτό, παρά το γεγονός ότι ο νόμος είναι ξεκάθαρος και απλούστατος.

**ΓΕΩΡΓΙΟΣ ΑΡΒΑΝΙΤΙΔΗΣ:** …(δεν ακούστηκε)

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τι λέτε, κύριε Αρβανιτίδη;

**ΓΕΩΡΓΙΟΣ ΑΡΒΑΝΙΤΙΔΗΣ:** Αν οι συμβολαιογράφοι δεν το εμπεδώνουν, οι πολίτες τι να πουν;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι.

Θα σας πούμε το άλλο για τον ασπάλαθο. Όταν αναρτήθηκαν οι δασικοί χάρτες το 80% της Ελλάδας θεωρείτο δάσος. Γιατί; Γιατί υπήρχε ο ασπάλαθος, αυτό το κίτρινο λουλούδι.

Ναι, κύριε Βιλιάρδο, ήταν μια τρέλα. Ζητήσαμε από το Τεχνικό Συμβούλιο Δασών να μας γνωμοδοτήσει. Έστειλα μια γραπτή αίτηση και τους είπα: «Πείτε μου σας παρακαλώ, ο ασπάλαθος από μόνος του μπορεί να οδηγήσει μία έκταση στη δασική νομοθεσία»; Ομόφωνα οι άνθρωποι είπαν: «όχι». Οπότε, ακόμη και αυτό το βγάλαμε για να διευκολύνουμε τη ζωή των πολιτών και για να προστατέψουμε το δάσος. Δεν προστατεύεις το δάσος, όταν φέρνεις παράλογα πράγματα σε βάρος και του δάσους και των πολιτών.

Πολλά μπορώ να πω ακόμα. Η μεγαλύτερη και η τελευταία νομοθετική μας παρέμβαση, κύριε Πρόεδρε, κυρίες και κύριοι συνάδελφοι, θα είναι τα εκχερσωμένα, δηλαδή οι εκχερσωμένες εκτάσεις άνευ νόμιμων διοικητικών οι οποίες καλλιεργούνται. Παίρνουν οι άνθρωποι επιδοτήσεις εδώ και είκοσι, τριάντα, σαράντα χρόνια και βρίσκονται σε ένα «κενό αέρος».

Οι προσπάθειες του ΣΥΡΙΖΑ να νομοθετήσει επ’ αυτού έκαναν τα πράγματα χειρότερα. Το Συμβούλιο της Επικρατείας ήρθε και μάλιστα στην Ολομέλεια δύο φορές, «έριξε» αυτές τις αποφάσεις της ηγεσίας του Υπουργείου Περιβάλλοντος επί ημερών ΣΥΡΙΖΑ και είπε ότι δεν μπορείς να το κάνεις αυτό ούτε και για το 1975 και μετά ούτε για το 1975 και πίσω. Τα έκανε, δηλαδή, «κουλουβάχατα» ο ΣΥΡΙΖΑ.

Εμείς, λοιπόν, κάναμε οικονομοτεχνικές μελέτες για να τεκμηριώσουμε το δημόσιο συμφέρον, έτσι ώστε και αυτές οι εκτάσεις να συνεχίσουν να καλλιεργούνται, να επιδοτούνται, όπως συμβαίνει εδώ και πάρα πολλές δεκαετίες.

Έρχομαι τώρα, αγαπητέ κύριε Πρόεδρε, στο ζήτημα της πρόληψης της προστασίας του δασικού μας οικοσυστήματος. Εδώ άκουσα μερικά πράγματα λίγο αμήχανα από την πλευρά, κυρίως, του ΣΥΡΙΖΑ.

Με το πρόγραμμα «ANTINERO» καθαρίσαμε εκατόν δέκα εννέα κρίσιμα δασικά οικοσυστήματα πέρυσι -κατά την αντιπυρική περίοδο-, διανοίξαμε δύο χιλιάδες χιλιόμετρα αντιπυρικών ζωνών και καθαρίσαμε, ξεμπλοκάραμε και διανοίξαμε δώδεκα χιλιάδες εξακόσια χιλιόμετρα δασικών δρόμων. Δασικοί δρόμοι που έπρεπε να είναι ανοικτοί, να συντηρούνται, για να έχουν πρόσβαση και οι δασικές υπηρεσίες και οι πολίτες και βεβαίως, πάνω απ’ όλα, η Πυροσβεστική. Αυτοί οι δρόμοι ήταν κλειστοί. Το διανοείστε; Είκοσι πέντε φορές το Αθήνα- Θεσσαλονίκη σε δασικούς δρόμους ήταν μπλοκαρισμένο, ήταν κλειστό!

Εμείς κάναμε αυτή τη δουλειά με την πολύτιμη βοήθεια του ΤΑΙΠΕΔ, που «έτρεξε» τις διαγωνιστικές διαδικασίες, του εντεταλμένου συμβούλου, του κ. Σταμπουλίδη και της ομάδας του, τους οποίους δημοσίως και απ’ αυτό το Βήμα θέλω να τους ευχαριστήσω, διότι όλοι πονάμε τα δάση, όλοι θέλουμε να διασώσουμε, να τα προστατεύσουμε, να τα αναδείξουμε.

Όμως, το μόνο που άκουσα από την αγαπητή κ. Καφαντάρη είπε ότι ερίζουν, λέει, υποτίθεται το Υπουργείο Πολιτικής Προστασίας και το Υπουργείο Περιβάλλοντος για το ποιος έχει την πατρότητα του προγράμματος. Κανείς από τους δύο δεν έχει την πατρότητα του προγράμματος. Αυτό το πολύ σημαντικό πρόγραμμα για τον καθαρισμό των δασών ανήκει στους Έλληνες πολίτες, σε κανέναν άλλο.

Αφήστε δε που μαζί με το Υπουργείο Πολιτικής Προστασίας -με τον κ. Στυλιανίδη και τον κ. Τουρνά- το σχεδιάσαμε. Επί έναν χρόνο το σχεδιάζαμε. Μαζί το τρέξαμε και βεβαίως συνεχίζουμε και θα συνεχίσουμε και φέτος και για τα επόμενα δύο και τρία χρόνια, έτσι ώστε να είμαστε σίγουροι ότι τα δάση θα προστατευθούν κατά το δυνατόν. Όπως, επίσης, εκεί που ο οικισμός συναντάει το δάσος βγάζουμε τα πεύκα και βάζουμε πλατύφυλλα, βάζουμε βραδύκαυστα, βάζουμε αειθαλή δέντρα, τα οποία μας βοηθάνε πολύ στο να υπάρχει μια έξτρα ασφάλεια στους οικισμούς.

Να πω και κάτι ακόμη. Έχει ολοκληρωθεί ο διαγωνισμός και τώρα γίνεται η προτεραιοποίηση των προσφορών και η εξέτασή τους για την εκπόνηση σχεδίων αντιπυρικής προστασίας για τριάντα εννέα εκατομμύρια στρέμματα δάσους. Αυτό δεν έχει γίνει ποτέ στην Ελλάδα.

Τώρα, λοιπόν, το προχωράμε και αυτό.

Κι ερχόμαστε και στο εθνικό σχέδιο αναδασώσεων, το οποίο και αυτό τρέχει. Έχουμε ξεκινήσει τις πιλοτικές αναδασώσεις και από την επόμενη, κυρίως τη μεθεπόμενη, φυτευτική περίοδο, δηλαδή τον Νοέμβριο, ξεκινάμε μαζικές αναδασώσεις σε περιοχές όπου είχαμε είτε φυσικές καταστροφές είτε από παλιά ανθρώπινες παρεμβάσεις που δεν επέτρεψαν στο δάσος να επανέλθει. Προβλέπεται να φυτευτούν είκοσι εκατομμύρια δέντρα σε εκατόν εξήντα πέντε χιλιάδες στρέμματα και ήδη το υλοποιούμε και φυτεύουμε με χρηματοδότηση, πάλι, από το Ταμείο Ανάκαμψης, 200 εκατομμυρίων ευρώ. Εδώ θα δημιουργηθούν και θέσεις εργασίας και φυσικά θα ρυθμιστούν και οι εκπομπές των αερίων του άνθρακα, που είναι κάτι πάρα πολύ σημαντικό και βεβαίως θα αποκαταστήσουμε τη βιοποικιλότητα στα δασικά οικοσυστήματα, εκεί όπου υπήρχε κίνδυνος.

Πάμε τώρα να δούμε λίγο τη λεπτοβελονιά που πρέπει να κάνει μια Κυβέρνηση και ένα Υπουργείο πάνω στην προστασία της βιοποικιλότητας, γιατί όλα αυτά που σας λέω έχουν απόλυτη συνάφεια με το πρωτόκολλο και με τις δύο διεθνείς συμφωνίες, δεδομένου ότι έχουμε ήδη σχέδια δράσης -τα οποία εδώ και ένα χρόνο είναι έτοιμα και εφαρμόζονται- για τρία είδη γυπών, για τη χελώνα καρέτα – καρέτα, για τον αγριόχοιρο των Βαλκανίων, για τον ενδημικό βάτραχο της Καρπάθου, για τα αυτόχθονα είδη πέστροφας στα ποτάμια και στις λίμνες της ενδοχώρας, για το λεπιδόπτερο αλλά και για τις αμμοθίνες. Παράλληλα, έχουμε ήδη όχι απλώς έτοιμα αλλά εφαρμόζουμε εδώ και πάνω από ένα χρόνο, σχέδια δράσης για τη φώκαινα και το ρινοδέλφινο, όπως επίσης είμαστε στην τελική πλέον συλλογή υπογραφών από τα συναρμόδια Υπουργεία για να πάρει ΦΕΚ το αντίστοιχο σχέδιο δράσης για τη φώκια και την καφέ αρκούδα.

Επίσης, εθνικοί στόχοι διατήρησης: Έχουμε από τον Απρίλιο του 2021 έτοιμα και εφαρμόζουμε τους εθνικούς στόχους διατήρησης για είκοσι έναν φυσικούς τύπους οικοτόπων και πενήντα πέντε είδη ενωσιακού ενδιαφέροντος. Σας αναφέρω έτσι ενδεικτικά κάποια: Τα πευκοδάση της Ροδόπης και της οροσειράς του Αίμου, τα οξύφυλλα δάση στα αλπικά τοπία, για τα δάση εκεί, όπου υπάρχουν ενδημικά μαυρόπευκα, για τα δάση πέριξ οικισμών μεγάλης σημασίας, αλλά και για σπήλαια των οποίων δεν γίνεται καμμία τουριστική εκμετάλλευση, όπως επίσης για εκτάσεις λάβας -γεωλογικές εκτάσεις, δηλαδή- και φυσικές κοιλότητες.

Και βεβαίως στους εθνικούς στόχους διατήρησης έχουμε και τη μοναχούς - μοναχούς τη φώκια και τον λύκο και την αρκούδα και το αγριόγιδο, αυτά είναι όλα έτοιμα εδώ και καιρό και εφαρμόζονται.

Έχουμε, επίσης, κύριε Πρόεδρε, μία πάρα πολύ σημαντική παρέμβαση που κάνουμε: Την ανάπτυξη ενός ενιαίου εθνικού συστήματος μόνιμης παρακολούθησης ειδών ζώων και φυτών αλλά και τύπων οικοτόπων. Εδώ, λοιπόν, δημιουργούμε ενιαία πρωτόκολλα παρακολούθησης αυτών των οικοτόπων και των ειδών ζώων και δημιουργούμε νέους σταθμούς παρακολούθησης και με εξοπλισμό σημαντικότατο, με χρήματα που έχουμε πάρει από το Ταμείο Ανάκαμψης -36 εκατομμύρια ευρώ- για τζιπ, για σκάφη, για κάμερες και για αποθετήριο, βεβαίως, δορυφορικών δεδομένων.

Επικαιροποιούμε τον κόκκινο κατάλογο το ψηφιακό με κριτήρια του IUCN για τα ζώα και τα είδη των φυτών που υπάρχουν στην Ελλάδα, καταγράφονται επτά χιλιάδες διαφορετικά είδη φυτών και δέκα χιλιάδες διαφορετικά είδη ζώων από Έλληνες βιολόγους και Έλληνες ζωολόγους, εκατό τον αριθμό. Γίνεται μια σπουδαία δουλειά και έτσι, λοιπόν, θα ξέρουμε πού θα πρέπει να παρέμβουμε και με ποιον τρόπο.

Αλλά, σας είπα και χθες στην επιτροπή και σας έκανα μία μικρή αναφορά και για τα δηλητηριασμένα δολώματα και πώς τα αντιμετωπίζουμε. Ο ΟΦΥΠΕΚΑ, ο οργανισμός για το φυσικό περιβάλλον και την κλιματική αλλαγή που συνεστήθη με το φιλοπεριβαλλοντικό νόμο, τον ν.4685/2020, λοιπόν, έχει προμηθευτεί επτά ποιμενικά σκυλιά, βελγικά και γερμανικά, και έχει εκπαιδεύσει επτά ομάδες ανίχνευσης, οι οποίες περιπολούν με τα σκυλιά μέσα στην ενδοχώρα, στη Θράκη, την Ήπειρο, τη δυτική Θεσσαλία και τη δυτική Στερεά Ελλάδα, εκεί όπου έχουμε πολλά κρούσματα. Στην Κρήτη, έχουμε τους κυνηγούς οι οποίοι από μόνοι τους έχουν βγάλει τέτοιες ομάδες -και θέλω να τους δώσω συγχαρητήρια- και έχουν ήδη σπουδαία αποτελέσματα τα τελευταία δύο χρόνια.

Όπως σας είπα, επίσης, αδειοδοτούμε, είμαστε στα τελευταία μέτρα της αδειοδότησης της «ΑΝΙΜΑ» που περιθάλπει ορνιθοπανίδα, της «ΜΟΜ» για τη φώκια μονάχους – μονάχους, της ΜΚΟ «ΑΡΧΕΛΩΝ» για τις καρέτα - καρέτα που κάνουν σπουδαία δουλειά και εκείνοι και του «ΑΡΧΙΠΕΛΑΓΟΥΣ» στους Λειψούς, που παρακολουθούν τα κητώδη. Όπως επίσης, τροποποιούμε και επεκτείνουμε την άδεια του «ΑΡΚΤΟΥΡΟΥ» έτσι ώστε εκτός από την καφέ αρκούδα και τον λύκο να μπορεί να παρεμβαίνει και για τον λίγκα και για τη βίδρα και για το αγριόγιδο.

Και έρχομαι να σας πω και δύο ακόμα θέματα. Θα χρειαστώ λίγο χρόνο ακόμα, κύριε Πρόεδρε, με συγχωρείτε. Είδατε ότι η διαδικασία έχει…

**ΠΡΟΕΔΡΕΥΩΝ (Χαράλαμπος Αθανασίου):** Το αντιλαμβάνομαι τώρα διότι τέθηκαν θέματα εκτός ημερήσιας διάταξης.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ακριβώς. Πρέπει να απαντήσω. Δεν θα απαντήσω σε όλα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Θα συμπληρωθούν τα πέντε λεπτά που σας έδωσα επιπλέον και άλλα δύο στη συνέχεια. Παρακαλώ, όμως, να ολοκληρώσετε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Επίσης κάτι πάρα πολύ σημαντικό που το πιστεύουμε πάρα πολύ και ο Υπουργός κ. Σκρέκας και εγώ προσωπικά και βεβαίως η ηγεσία της Κυβέρνησης, είναι πως δημιουργούμε το πρώτο νοσοκομείο για άγρια ζώα στην Ελλάδα, στην Πάρνηθα, στη Ραπεντώσα.

Έχουμε βρει την έκταση, είναι σαράντα δύο στρέμματα η οποία ανήκει στη δασική υπηρεσία. Υπήρχε ένα κτήριο εγκαταλελειμμένο και τώρα μπαίνουν οι μελετητές για να το οργανώσουν, να το φτιάξουν, να το σχεδιάσουν. Πρωταγωνιστής όσον αφορά στη λειτουργία του είναι η ΜΚΟ «ΑΝΙΜΑ», η οποία κάθε χρόνο περιθάλπει περίπου δεκαέξι χιλιάδες άγρια πτηνά που από διάφορες αιτίες βρίσκονται τραυματισμένα. Τα περιθάλπει και τα αποδίδει πίσω στη φύση. Χρηματοδοτήσαμε με σχεδόν 700.000 ευρώ δέκα ΜΚΟ για πρώτη φορά στην Ελλάδα. Είναι οι ΜΚΟ οι οποίες είναι στο πεδίο και κάνουν δουλειά.

Θέλω να απαντήσω και για τα δασαρχεία. Ξέρετε ότι βρισκόμαστε ήδη στη διαδικασία του γραπτού διαγωνισμού του ΑΣΕΠ για προσλήψεις πεντακοσίων δασολόγων, δασοπόνων και διοικητικών. Για πρώτη φορά, κύριε Πρόεδρε, θα γίνουν προσλήψεις στα δασαρχεία μετά το 2004. Είναι σχεδόν είκοσι χρόνια που τα δασαρχεία έμειναν άδεια από κόσμο.

Εμείς βεβαίως και κόσμο θα προσλάβουμε μέσω ΑΣΕΠ και βεβαίως δεν θα κάνουμε αυτό που κάνει ο ΣΥΡΙΖΑ πάντα, που δυο μέρες πριν τις εκλογές -από ό,τι θυμάμαι- είχε βγάλει τάχατες μία γραπτή προσπάθεια για να προσλάβει, χωρίς καν να έχει δεσμεύσει χρήματα από τον προϋπολογισμό. Με αυτόν τον τρόπο ξέρετε πόσους μπορώ να προσλάβω; Προσλαμβάνω αύριο διακόσια πενήντα χιλιάδες άτομα σε διάφορες υπηρεσίες. Έτσι είναι, με τα λόγια ό,τι θέλει κάνει ο καθένας. Εδώ όμως μιλάμε με πράξεις.

Λοιπόν, έρχομαι τώρα λίγο στη συμφωνία με τους εκβρασμούς. Εγώ θέλω να σας ενημερώσω ότι όχι μόνον η κοινή υπουργική απόφαση μεταξύ του Υπουργείου Περιβάλλοντος, του Υπουργείου Ναυτιλίας και του Υπουργείου Αγροτικής Ανάπτυξης είναι έτοιμη, η οποία καθορίζει ποιος κάνει τι σε περίπτωση μεμονωμένης ή μαζικής εμφάνισης εκβρασμών θαλάσσιων θηλαστικών στις ακτές, αλλά πέραν αυτών των σχεδίων έχουμε και πρακτικά τα εξής: 1,5 εκατομμύριο ευρώ μέσω του ΟΦΥΠΕΚΑ χάρη στον περιβαλλοντικό νόμο Χατζηδάκη 4685, έχουμε 1,5 εκατομμύριο ευρώ για το δίκτυο των εκβρασμών. Δηλαδή τι θα γίνει; Θα αγοράσει ο ΟΦΥΠΕΚΑ σκάφη με γερανούς, θα τα εξοπλίσει μέσα με όλα αυτά που χρειάζεται ένας ειδικός επιστήμονας για να βοηθήσει μια φάλαινα, ένα ρινοδέλφινο ή μια φώκια ώστε να το διασώσει, τις πρώτες βοήθειες, και αμέσως μετά, ανάλογα με την πορεία της υγείας του να το απελευθερώσει. Και άλλο 1,5 εκατομμύριο για το δίκτυο περίθαλψης άγριων ζώων. Αυτά όλα προχωράνε, κύριε Πρόεδρε.

Και έρχομαι τώρα λίγο και στη συμφωνία των αποδημητικών υδρόβιων πτηνών Αφρικής και Ευρασίας. Εδώ θέλω να σημειώσω μόνο το εξής: δίνεται ιδιαίτερη σημασία -εμείς ούτως ή άλλως το κάνουμε- στην κατάσταση των οικοτόπων και των ενδιαιτημάτων αυτών των πτηνών, κυρίως τους υγρότοπους, δεδομένου ότι εμείς θεωρούμε ότι είναι πάρα πολύ σημαντική η συμβολή τους στη διατήρηση της παγκόσμιας βιοποικιλότητας.

Θέλω να πω και κάτι ακόμα και ίσως με αυτό θα τελειώσω, για το Γκέτεμποργκ και για την ατμοσφαιρική ρύπανση, για την κύρωση του πρωτοκόλλου για τη μείωση της οξίνισης, του ευτροφισμού και του όζοντος στο έδαφος. Εδώ πρέπει να πούμε ότι σύμφωνα με επιστημονικές αξιολογήσεις η ατμοσφαιρική ρύπανση, κύριε Πρόεδρε, σκοτώνει επτά εκατομμύρια ανθρώπους κάθε χρόνο, όπως ο Παγκόσμιος Οργανισμός Υγείας μας λέει. Αλλά η ατμοσφαιρική ρύπανση συνδέεται πάρα πολύ στενά και με την κλιματική κρίση -πάρα πολύ στενά- δεδομένου ότι οι επιστημονικές έρευνες έχουν δείξει ότι ο μαύρος άνθρακας ή αλλιώς η αιθάλη -ακούστε αυτό το στοιχείο- συμβάλλει κατά εξακόσιες ογδόντα φορές στην παγίδευση της θερμότητας στην ατμόσφαιρα σε σχέση με το διοξείδιο του άνθρακα. Άρα και εδώ υπάρχει μεγάλο πεδίο για να γίνει σημαντική δουλειά.

Καταλήγω, κύριε Πρόεδρε, -γιατί άκουσα τον αγαπητό συνάδελφο κ. Αρσένη να διαμαρτύρεται για τη λαθροθηρία- με το ότι οι κυνηγοί στην ουσία είναι υπεύθυνοι για να επιτηρούν αν τηρούνται οι όροι της θήρευσης ή όχι. Θα σας δώσω δύο στοιχεία που ελπίζω να μεταπείσουν τον κ. Αρσένη για αυτά που λέει.

Αγαπητέ κύριε Αρσένη, σε εσάς απευθύνομαι. Αναφέρομαι στο θέμα των κυνηγών που θίξατε και είπατε πώς γίνεται οι ίδιοι οι κυνηγοί να είναι και θηροφύλακες;

Ακούστε. Αφήστε το ότι το Συμβούλιο της Επικρατείας, πρόσφατα -πριν ένα μήνα- βγήκε και είπε ότι υπάρχει ικανοποιητικός και καλός έλεγχος της θήρας με το σύστημα έτσι όπως λειτουργεί σήμερα. Ακούστε, όμως, και δυο στοιχεία που θα σας δώσω.

Η Κυνηγετική Συνομοσπονδία Ελλάδος και οι επτά κυνηγετικές ομοσπονδίες στην Ελλάδα το 2021 -και τώρα περιμένουμε να πάρουμε και τα στοιχεία του 2022- μόνο για ένα θέμα, μια που μιλάμε για τα πτηνά, έκαναν εκατόν εβδομήντα επτά συλλήψεις για χρήση ηχομιμητικών συσκευών.

Τα τελευταία είκοσι έτη για να δούμε τι έχουν κάνει αυτοί οι θηροφύλακες, την κάνουν τη δουλειά ή δεν την κάνουν; Τα τελευταία είκοσι έτη, αγαπητέ κύριε συνάδελφε, έχουν προβεί σε δύο εκατομμύρια διακόσιες σαράντα χιλιάδες εκατόν ογδόντα τρεις ελέγχους. Το διανοούμαστε αυτό; Έχουν κάνει 2,3 εκατομμύρια ελέγχων οι ίδιοι οι κυνηγοί στο δικό τους το Σώμα.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ να ολοκληρώσετε, κύριε Υφυπουργέ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ολοκληρώνω,κύριε Πρόεδρε, σε ένα λεπτό.

Σε αυτά, λοιπόν, τα είκοσι έτη διαπίστωσαν τριάντα επτά χιλιάδες τετρακόσιες ογδόντα τέσσερις παραβάσεις και κατέσχεσαν τέσσερις χιλιάδες επτακόσιες είκοσι ηχομιμητικές συσκευές. Το σημαντικό όμως ποιο είναι; Το ποσοστό ελέγχου, το ποσοστό εκείνων των κυνηγών που ελέγχθησαν και είχαν προβεί σε παράβαση έπεσε σε αυτή την εικοσαετία με αυξανόμενους ελέγχους όμως, δηλαδή, έπεσε από το 3,12% στο 1,36%. Άρα μια χαρά κάνουν τη δουλειά οι κυνηγοί όσον αφορά τον έλεγχο της θήρας.

Εγώ έχω γνωρίσει τους κυνηγούς πάρα πολύ καλά, παρά το γεγονός ότι στην αρχή ήταν κάπως διστακτικοί μαζί μου. Δεν ήξεραν τι να περιμένουν. Εγώ από την αρχή τους είπα ότι ο κανόνας μου είναι η προστασία της βιοποικιλότητας και ο νόμος. Και όποιος έχει γνωρίσει τους κυνηγούς, θα ξέρει ότι τους λαθροθήρες τους σιχαίνονται, τους μισούν οι ίδιοι, δεν τους θέλουν. Άρα ας μην τα βάζουμε όλα στο ίδιο τσουβάλι.

Καταλήγοντας, κυρίες και κύριοι συνάδελφοι, σας περιέγραψα περιεκτικά όσο μπορούσα τις μεγάλες περιβαλλοντικές μεταρρυθμίσεις που κάνει η Κυβέρνηση Μητσοτάκη. Επαναλαμβάνω -και με αυτό κλείνω- ότι για την Κυβέρνηση Μητσοτάκη, για την ίδια τη χώρα, για το Υπουργείο Περιβάλλοντος πάνω απ’ όλα ο φυσικός πλούτος, η προστασία του, η ανάδειξή του είναι το μεγαλύτερο θησαυροφυλάκιο αξίας που διαθέτει αυτή η χώρα.

Έτσι πορευόμαστε, με αυτές τις τολμηρές μεταρρυθμίσεις, με ένταση στην εργασία μας και, βεβαίως, είμαι σίγουρος ότι οι καλόπιστοι πολίτες το αναγνωρίζουν και το βλέπουν αυτό. Ελπίζω να το δουν και κάποια κόμματα που έχουν αιθαλομίχλη στα μάτια τους.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κυρίες και κύριοι συνάδελφοι, μετά την ομιλία του κυρίου Υπουργού κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμων του Υπουργείου Περιβάλλοντος και Ενέργειας και η ψήφισή τους θα γίνει χωριστά.

Προχωρούμε στην ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 125α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το Ψήφισμα Α/4.1 της 12ης Νοεμβρίου 2010».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το Ψήφισμα Α/4.1 της 12ης Νοεμβρίου 2010 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία μερών με το Ψήφισμα Α/4.1 της 12ης Νοεμβρίου 2010» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 130α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και ένας εκπαιδευτικός συνοδός τους από το Γυμνάσιο Λιμένα Θάσου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σας ευχόμαστε καλή μαθητική χρονιά. Λυπούμαστε, ήρθατε στο τέλος που λήγει η συνεδρίαση. Μία άλλη φορά θα έχετε την ευκαιρία να παρακολουθήσετε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, μιας και είναι εδώ και ο Βουλευτής Καβάλας ο κ. Πασχαλίδης, να πούμε ότι ασχολούμαστε σε συνεργασία με τον κ. Πασχαλίδη για το μη δορυάλωτο, για τον δασικό χαρακτήρα του νησιού. Το ξέρετε αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ναι, ναι.

Είχαμε ένα νομοσχέδιο του Υπουργείου Περιβάλλοντος και Ενέργειας που αφορά στην προστασία του περιβάλλοντος, τα πτηνά και διάφορα άλλα οικολογικά ζητήματα τα οποία είναι μεγάλης σημασίας.

Και τώρα προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη "σχετικά µε τη διασυνοριακή ατμοσφαιρική ρύπανση σε μεγάλη απόσταση" που κυρώθηκε με τον ν. 1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη "σχετικά µε τη διασυνοριακή ατμοσφαιρική ρύπανση σε μεγάλη απόσταση" που κυρώθηκε με τον ν. 1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του σχεδίου νόμου του Υπουργείου Περιβάλλοντος και Ενέργειας: «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους, στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη "σχετικά µε τη διασυνοριακή ατμοσφαιρική ρύπανση σε μεγάλη απόσταση" που κυρώθηκε με τον ν. 1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 136α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 12.43΄ λύεται η συνεδρίαση για αύριο Πέμπτη 12 Ιανουαρίου 2023 και ώρα 10.00΄, με αντικείμενο εργασιών του Σώματος: νομοθετική εργασία α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα και β) μόνη συζήτηση και ψήφιση επί της αρχής των άρθρων και του συνόλου του νομοσχεδίου του Υπουργείου Πολιτισμού και Αθλητισμού: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές παραγωγές», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**